114 年全國語文競賽臺灣原住民族語言朗讀文章 【澤敖利泰雅語】 國小學生組 編號 3 號

yaba, strahu misu balay

gmalu balay kung ni yaba muw, txan muw ku zik rozi su ga, bba’un mtayux sa niya mbetux balay inlungan su. lgiy niya su smhung nanak uzi maha u “ tiyalagay! bsya kung balay m’umah rrgyax ru wayan msyaw mpusan kayan pinmahan muw la, ga sungun pyux wayan muw ptyagun uzi, huwa ka ungat balay nku kinba’an muw na pi… ”, txan muw inlungan su ga, slyutux misu balay ki.

gmalu balay kung ni yaba muw, tiku pinmahan su wayan msyaw mpusan kayan hani ga, ini ga pyux wayan su ragan tmtuli mki sku alang ana nanu yuwaw ga, sungun ungat balay ku utux minyasa sinlwan su naha lalu toki, yeku ungat sali su nanak, ru ungat snku su pila sku ssyan khu pila ga, ye’igiy ungat balay halan tsehu sku alang ta uzi, tuli ru tehuk sku kayan bbiru lla’i su lga, ungat balay halan su tmr’iyas bbay pila sku pkba’an biru uzi, kyala mhayan balay ku tunux su, memaw su musa tmrgyax musa hkangi na ggalan su hbangan, ga bliy maha ungat llwan su lga, ungat balay ku kinba’an su na yaba la!

gmalu balay kung ni yaba muw, rngu nya hmakay sku lhlahuy nki kyan wahan tsasi nku lla’i ma, trang lawkah m’walax sku rrgyax lga ini thuyay musa mtyuwaw ana n’inu uzi la. laxiy kusa maha ungat sali minnaziy muw nanak na, lnglung kusa kyan lku utux nni’an ta kya, nanu hasa ku miwan utux sali ta ma; ana rahu ku kinbalay sali su ru niya simuw ps’ya’ih ga, ungat nanu yuwaw nya ki?

bliy ya’ih musa ta ksyuk pila uzi ma? aring muw brwan lalu nanak sku kyahu niya maha “ ksyuk pila s’uli ” lga, ba’un muw sa niya muw syun inlungan, bbi’an muw pkmasu kung miru ku kinsyuk muw pila toki. nanu siki kngyat kung s’pila, wiy m’umah wiy ttuxun muw may pila, nki muw thyayun may pila ryax babaw nya…, ’yat pkusa maha ini su slyutux sami ru ini su sgalu sami lki!

bliy ya’ih ku ungat snku su pila uzi ma? ini su ba’iy sa kyan pyang rahu na khu pila ku sali ta, siy kinttuxan smku na “ ginnalu ” pi? txiy ku rngu su gmalu yaya, ru glwanan su sami na lla’i. ga utux kay su, utux buw rozi su niya myan syun “ inlungan ” kwara. nanu hinkngyan nku kinyanux su sku babaw rhyan ga, niwan wayan myan txan kwara ku gnalu su, glabang balay inlungan su nku sininlungan su, bliy maha nanak ktwa ssyun sku khu pila ma!

114 年全國語文競賽臺灣原住民族語言朗讀文章 【澤敖利泰雅語】 國小學生組 編號 3 號

(文章大意 僅供參考) ※字數限200字

老爸，我以你為榮

我心疼老爸工作二十幾年以來，為部落、家人的付出！我們家有一個大銀行，專門儲存「愛」。你給媽媽的愛，給我們的愛，存放在「心」的銀行。你在人生競賽場上得到的經驗，潛移默化給我們的寬容、忍耐和處世的智慧，並不是存款簿上幾個零可以比擬的！