114 年全國語文競賽臺灣原住民族語言朗讀文章 【拉阿魯哇語】 國小學生組 編號 3 號

hlahlatʉngʉa papu’u ahlaina

ahla’amisana, alalalangihlu tatavuhlu’uaka hlahlatʉngʉaisa ka papu’u ahlaina, mavacangʉka tapaʉ tavahlihla, maisanaka tapu’ai miapipihlihli mahluavacavacangʉka hlilʉmʉka, karʉkʉhlʉa papu’u ahlainana uakikirimi ihlahlamu muriturua apaiatuhluhlu hlahlatʉngʉaisa.

maci miungu hlahlatʉngʉa, maisana hlimilavaʉna tapiaili tapiaili matisasangalʉ tapu’ai, makuvaaua papu’u ahlainana: maiatuhluhla hlatʉngikuna! kumitaaku hlatʉngʉmaipaputu rianʉ pihlivu’u, rahlʉngʉisa rianicutatahlurua, pahlumiamiaisa ia apatakuatitipacu ramucu hlamuna.

maiatuhluhluaku maimahlʉmahlʉngʉ kumita aucaucani rahlʉngʉ, kumita ini italʉvʉngʉka kuli’i hlatʉngʉ, kani’i ta’iarana ia tumua pacanicani ta’iaraisaka, macahlia kulihlatʉngʉna kuapautuahlangi ihlaisa apautua rahlʉngʉhlatʉngʉ, amihla papu’u ahlainana: mavacangʉmana vulaihlimu, iniciki tuahlʉ pautuhlangi takuamiaisa hla kana’ana! macuaku taratʉahlʉ ia, pasakulaiku papapaci, takungahlʉ rumahlaʉ, taiamu’ai matihlimiiungu, maiatuhluhlu hlipasalangʉlangʉa papu’u lʉmʉmʉkʉ hlatʉngʉna, tam puavahlia papu’una ihlahlamu.

kicunguhlu, miaturua papu’una, hlimatavararʉ supuhlu sasauvuhluna, amihla: paingururu’ai mavavʉraʉ sasauvuhluna! kitasasauvuhluna tataisa hla matatavuhliu, atʉhlʉngʉ angalahlaku sasauvuhlu hliangʉrara ’asarʉ, masasangarʉ mangungururu, pilʉmʉlʉmʉa hlimilavaʉna, makutaisa makuvau “ tam sa’au ” usuanganaiau kucutasʉkʉra mangalaisa kualualucu, mutusasuacuaku papu’una macaca.

papu’una umala tukusu pukua hlatʉngʉ, pakuri vuusu sahlumu maini hla pakurimasaihla, apahlapaʉisa pakurisapasapa mavacangʉ, tam tuaʉa pukakua hlatʉngʉna, amiaku papu’una putahlamaku pukua, tumatuturua papu’u ihlaku, umaru taumurahla miamʉtʉmʉtʉngusu tukusu, arupangʉhlʉva sahlumu kurivusua sahlumu kurikakuahlimilavaʉ, tarauria kana’ana, macacacuka ihlaku, umuhliahlimilavaʉna umala mʉmʉa tukusu pakurivuusu ihlaku, ulavahlamu rianicuamu matarʉngʉrʉ, papu’una macacaca amihla: parucarucakicumu inamu maci puaili salia!

tuahlʉ maru hlahlatʉngʉa papu’u tumalʉlʉvʉ matisangalʉ kuli’i,   parisasauvuhlu、pukua hlatʉngʉ, tam masasangarʉ, sia’ʉ’ʉraisamana papu’u lʉmʉmʉkʉ hlatʉngʉ pau ihlahlamu, amihla ina’ana, hlatʉngʉisa papu’una paravahlaʉvaʉ hla mataingalʉ sa’au.

114 年全國語文競賽臺灣原住民族語言朗讀文章 【拉阿魯哇語】 國小學生組 編號 3 號

(文章大意 僅供參考) ※字數限200字

阿嬤的菜園

阿嬤常找我和弟弟當園丁。每顆高麗菜的葉子都坑坑洞洞，表示我們要大展身手。菜蟲會把自己當成菜葉的一部份，還好我們眼睛好，抓到近百隻！阿嬤說把紅番茄摘下來，看著大又紅的蕃茄，想到蕃茄炒蛋，我摘了好幾顆，弟弟先吃了起來。拿水管澆菜，水噴的又細又遠，好有趣，我一下子水噴到弟弟，弟弟也拿水管噴我，最後都成了落湯雞。

在阿嬤的菜園裡幫忙抓蟲、採蕃茄、澆菜，很開心，謝謝阿嬤種菜給我們吃，健康又好吃。