114 年全國語文競賽臺灣原住民族語言朗讀文章 【海岸阿美語】 國小學生組 編號 3 號

’Aresing

Yo minokay to kaciherangan talaniyaro’, sa conihar saho maratar to dafak, miyatayataw ho to tatirengan nasa ko faloco’, romakat i saikoran no niyaro’ saka talalotok a lalan, pasalong ira ho ko calofacof, seriw seriw sa ko fali mato fengiw sanay masanek ko fangsisay, kecec sa kako to mata miyatayat to tatirengan, sa’imer sa pasasela’ mihedot to fali, safangcal sa ko tatirengan a ciangil.

Comod sa i palosayan no loma’, sa maliemi’ sa malikat manengneng ko ’aresing i rengorengosan ato i papah no kilang, tefing hanako ko i papahay a ’aresing satikotiko sa a comikay, samiyamiyat sa matedil, cahocaho matateko to masatera’ to malananom, torirac sato a matefad i sota’, malasaka ’orip to no pinaloma.

Masadak to ko cidal, malahedaw to ko calofacof, safa’edet sato ko romi’ad, nengneng han ko pinaloma awa to ko nanom mapalahod to no fa’edet, maemin to miocekoy ma’ika’ik mato caayay to ko mama’orip.

Sasifo’an to no kaciherangan, maraod to ko daday awaay to ko adeses a matengil ko soni, deng to seriw seriw sa ko fali sa ki’etec sato o cio’olay to, ira to i rengorengos ato i papapapahan no kilang ko ’aresing. soelin to, o kanikawan to ira to a masadak pao’ol to pinaloma cingra, kalahedawan nira lahedaw saan. Ano mimimiming, kamoko’ ko ’orip ningra, nika malasakaca pitolas a ma’orip ko pinaloma, maemin to mica’engaw ko lengaw, moecel to maemin comiro’ ko lomahad, o hana no palapalaan maemin to mafitelak, adihay to ko ‘odal ato ‘adipanpang maefel, matengil to ko soni no ‘ayam. tada o palawinaan no manmaan ma’oripay tona hekal cingra.

O ’aresing i ! O kaira nira to dadaya a pacafay to pinalengaw, saka mapasoemet nira ko sera no hekal, malasaka malaliyaw ko palapalaan a maemin ci’orip, nika masadak to ko cidal mapalahod to malahedaw to cingra, caay ka tenes ko kaira nira. Nika mapaini nira kita to caay ka citolas to nisafaloco’an no mita. Nanay matiya o ’aresing ko ’orip no mako, misafangcal tona caay to kahakowa  a ’orip, nanay ona salongan a ’icel no mako, malosapa’icel to cango’otay itini i rakat no ’orip ato malosapa’orip to icowacowaay a kasaniyaro’.

114 年全國語文競賽臺灣原住民族語言朗讀文章 【海岸阿美語】 國小學生組 編號 3 號

(文章大意 僅供參考) ※字數限200字

露珠兒

夏天的清晨，走進自家的果園，草地及樹葉上清晰可見亮晶晶的露珠兒，我撥弄著樹葉上的小水珠，來來回回，不一會兒就凝聚成一顆大水滴，滑落在地上。仲夏的夜晚，露珠兒在樹葉及小草上生成。在最適當的時機出現及消失。生命短暫，但讓農作物得以休養生息，是大自然所倚賴的泉源。

露水，滋潤著土壤，讓大地恢復生氣，陽光一露臉它就離開，時間雖短，留給了我們希望。我願用短暫的生命活出精彩，點亮在最需要的地方，照亮每一個角落。