114 年全國語文競賽臺灣原住民族語言朗讀文章 【霧臺魯凱語】 國中學生組 編號 4 號

Tatukucingalre kibulru kay vagata

kay sakaurivarivane kay vaga, amani ku sapadaudaudarurane, sapelaelaelane ku kidremedreme madu, kay vaga laka maru taludrunga ka sarakaykayyane apadaudaruru, inilringa kikay kavaganeta, kay pasualalangata arakay kauriva, amani ku patengatenganelringa kakadalameta kisudalruta ku lingau, la matitaulra turumuru, maulraulraunga kay vagata, aruatabekele ku wathingale ku yacengecenge arakay karariau. la kataingeane mwacilricilri maulraulrau kay vagata, kay vagata papia ki cekele makucingalre turamuru.

ku asualalanga kikay sakuakavagata, taingeane ka sapatuthingalane ki cekele, taingeane ka lingaw ki cekele, alaiyasi kakadrua ku lingausu ki naucekelane, ku takamanemananesu ikawlrausu ikay ki kadaengane.

mwasakadrusa luka tengatenganesu ka ngiatataulra ku takasumanemananesu, ka mavalringivingi ki cekele, tuakucingalre ki cekele, lu kaisu thingale arakay ku vagasu, kai sukapatengane, ku kidremedreme, laytarapaswalasu thingale ku tengatengane, ku sakua kavagasu.

mwasakatulra kay paswalalangata, kay kavagane taingeane ka laububulu ki cekele, ka niake ki cekele, ka balace ki cekele.

maelanenga kikay kualrialrialri marasikay kay vagata, la kisamula papanianiake kikay sakuaka vaganeta, la thingaleta tukucingalre, ai, makuciacingalrenga kutakidremedremanesu, la tupapalrasu kidremedreme tukucingalre si kagalremegeme lringimiya, alaiyasi thingalaku arakay kay vagata ka Ngudradrekai, karariau, amani ku madradraunga ku pakalreva, la ku numikalalata, tamasiasilange ki samula ki bulru kay vagata, luka bibilrili latathingale kay vagata, la nisiwlriwlri kay vagata, anikai kawlrau, anikai karetege.

114 年全國語文競賽臺灣原住民族語言朗讀文章 【霧臺魯凱語】 國中學生組 編號 4 號

(文章大意 僅供參考) ※字數限200字

學習母語的重要性

母語是第一個接觸的語言，也是表達親情與民族感情的工具。現在母語流失非常嚴重。語言是代表一個民族的聲音，沒有自己的語言，這個民族遲早會消失。要熱愛自己的民族，首先要會說母語。母語是一個民族的重要資產，是民族的生命、文化的根，母語消失了，民族也會跟著消失，所以我們要重視母語，好好的學習母語。

我們敬佩、感謝推展母語的人士，他們極力推展本土文化，實施母語教學，已漸漸開花結果，學習母語應從自己開始。