114 年全國語文競賽臺灣原住民族語言朗讀文章 【恆春阿美語】 國中學生組 編號 1 號

O misaecanay

Masalaloma’ay no lotok ko paniyaro’an no mako, Itiraay i tatenokan no ecan ko paloma’an niyam, to dadaya maro’ i papotal a malaholoholol, awaay ko kihar no maomahay a tamdaw. Marawed ko pisasota’an, misasota’ to ko misaecanay a tamdaw, to dadaya, matengil ko rarawraw no honi no takola’, matatahidahidang to ko fiyafiyaw a mitakola’, nengneng han ko dawdaw i ecaecanan safalatfat sa, mahecad o fo’is romakat i ecaecanan, kahemekan a nengnengen.

Ano ma’anip to ko ecan i, kangdaw to ko ’anip, tapal han sakangdaw sa a masasikasikak ko ecan a nengnengen. Maporeci’ to ko panay mahapinang ko cipapoayho ato maporeciay to. O roma a facal kangdawayho ko panay, o roma i kaliyalaway to ko ecak no panay, nawha cowa ka hecad ko pi’anipan a romi’ad, o na’ayaway a mi’anip marahrah to ko panay, tapal han ira:ay mahecad o micokaan a nengnengen.

Pacerem to papacem, pasiwali han minengneng ko lotok, sakohecal sa ko ’o’ol i fafekang no lotok, nai fafekang no panay pasilotok ko kacomikay a malalefod, mahadak to ko cidal i, malahedaw to koya ’o’ol.

Marawed to ko pipanayan, mipanay to ko mipanayay, nengneng han ko tamdaw i cangxwa, sakohecal sa a masatisil, mahecad o tolatolaw a nengnengen, ’araw han o mahaholohololay a tamdaw kora masatisilay a maro’.

To herek no lahok, marawed ko toki to pitiyam-siman, ira to ko pawsaay to tiyam-sim, sa’opo’opo sa komaen pahanhan cangra, maedeng to ko hanhan i, misatapang to a matayal. Micolo’ to panay ko micolo’ay, miritrit to panay ko miritritay. Nengneng han ira:ay kora micolo’ay to panay, madadodo i ecaecanan, mitamolong to pawti, mahecad o kakonah madadodo micolo’ to kakaenen nangra, kahemekan ko ka’aloman no tamdaw i ecaecanan.

Anini sato, awaay to ma’araw ko mipanayay a tamdaw i ecaecanan, nawhani makotay to no kikay a misasota’ mipanay, marawed ko pipanayan, o kikay to a cecay ko ma’araway a matayal mipanay. O ecan mapaiyo to, awaay to matengil ko rarawraw no takola’. Nawhan, mapatay to no sapaiyo ko kalofao no ecan, awaay to ma’araw koya malapalipaliway, mapapadapadangay a ’orip no malitengay.

114 年全國語文競賽臺灣原住民族語言朗讀文章 【恆春阿美語】 國中學生組 編號 1 號

(文章大意 僅供參考) ※字數限200字

耕田

表達對傳統農耕生活的懷念與對現代化改變的思考。回憶著兒時與家人一起在田間捕青蛙，享受自然的聲音與景色。稻田插秧後，一片片綠意盎然的田地彷彿是一幅畫。清晨，雲霧飄渺，隨太陽升而消散。收割時，大家一邊收割一邊休息，彼此分享點心。傳統的農耕方式逐漸消失，現在田間只剩下機器的聲音，青蛙的叫聲也不再出現。機械化和農藥的使用雖然提高了效率，但也帶走了人與人之間的互動和傳統的農村風貌。