114 年全國語文競賽臺灣原住民族語言朗讀文章 【馬蘭阿美語】 國中學生組 編號 2 號

CiSaripa’ a akaong

Ano macengaw ho ko mata no malitengay, o lotok o tokos to ko manengnengay no mira, ya saripa’ no mira i, co:wa ka miliyas to sera no pala, misacikacikayay talacowacowa ko rakat i lotok i omah to.

Ira sa to ko harateng to akong ako, ma’iwil to kaawa to kapiliyas no mira i tosa a mihecaan, maharateng ko iti:ya ho a pinangan no mira.

CiFotol ko ngangan no akong ako, itiyaay i 1920 a mihecaan ko kahofocan no akong, sakatosa polo’ ira ko lima no sakapito a folad, i ’Etolan ko kahohocan nira. PasiFotolen ko pangangan to niya wawa nga’, o cifotol:ay to a fa’inayan sa ko malitengay a pangangan, hay ciFotol sa to ko ngangan no akong ako, itira sa i Malataw no ’Etolan a lomahad.

Kaemang ho ko akong i, maliyangay ko akong, cowa ka talaw a talacowacowa a misalama, ma:olahay a hatasi sa miripa’ to sera, ano saromi’ad sa pakaen to kolong paresap to koko’, anca masaromi’ad a mihokap to maamaan…, caka to sikoco a talacowacowa, hatiniay ko pinangan no mira. Maketer to ko fofo nira i, wa:ho han nira “ awa kiso ano sawni i takowanan, maseti’ ako kiso to liyang iso, aciyah ko kakadit ko ’aongaw no oo’ iso, mamangay kora saripa’ iso ho nga’ay to, siSaripa’ han to pangangan kiso!” sa ko fofo a comikay a miceli’, mansa matenak to ko kasingangan to Saripa’ a ngangan no akong, pacimil no tao to miraan.

Matatodongay a panganganen to Saripa’ ko akong ako, o kasapaan no finawlan, o kalita’angan no niyaro’ to kalalok no akong, talatokos, talaomah, mifaliw, misamatang, anca mikangkang i cowacowa i caka pahanhan,  caka o roray ako sa to romi’ami’ad, oyanan to caka sikoco hatasi sa a matayal. “Maolahay kako hatasi sa miripa’ to sera, malecad to matatongotongoday ako ko to’as no mita,” sa ko sowal nira, “ caloway a misarakarakat i pala, nga’ay a pafafelin nga’ay haca a mikocakoc to kilang…” sa to ko roma a sowal.

Hatiniay ko ciSaripa’ akaong no mako, ano mikadafodafo i Farangaw i, caka falic ko pinangan no mira. Sa’icelen no mita a matayal, nga’ ira ko kanga’ayan no ’orip sako harateng no mira, o lalok o ’icel niSaripa’ akong ko sapatireng sakasiloma’ niyam, mansa ma:’ilol ko faloco’ niyam ciSaripa’an akong tahanini.

114 年全國語文競賽臺灣原住民族語言朗讀文章 【馬蘭阿美語】 國中學生組 編號 2 號

(文章大意 僅供參考) ※字數限200字

大腳ㄚ公

阿公出生於1920年，從小調皮，喜歡赤腳玩耍。因為常常光著腳丫子，他的阿嬤給他取了個名字Saripa’，這個名字象徵著他勤勞的精神。阿公在生活中勤奮耕作，無論上山下海，總是赤腳行動，與土地和祖先有著深厚的連結。他曾表示喜歡赤腳踩在土地上的感覺，讓他感受到自由和親近自然。雖然阿公已經離世，但他的努力和精神造就了後代，讓家人對他充滿思念。