114 年全國語文競賽臺灣原住民族語言朗讀文章 【宜蘭澤敖利泰雅語】 國小學生組 編號 2 號

muhi kenu

kenu na Nango go ga ble calay sokan ru ble calay ni’un, ana ga tyawun na yaw muhi kenu hani ga m’uwix calay ru piyux calay tyawun nya, arin n’arin gleng muhi kenu ga, lama ta mosa beh bisan kya bayi iyu kenu, masu bayi iyu kenu lga syalan ta posa cka tatak ru n\_gon ta haka iyu kenu, mlabu kwara patas nya cka iyu kenu haca lga, t’arin mosa kmut khoni mhiyung iyu kenu la, iyat mhmut na khoni mhiyun ta kenu, maki nanak a’uw mhiyun kenu na khoni, nanu ini ta mhmut magan kmut khoni mhiyun kenu.

kwara ku tyawun yaw na muhi kenu hani ga, siyan ci ga masu bayi iyu kenu lga, t’arin mosa m’ay khoni la, masu m’ay khoni lga, halan mhobin utux utux rtun loyi khoni, masu lga halan makut rasun mutu beh mhiyun kenu kya lru kyayan cikah wagi khoni wan utux utux rtun haca.

Tran masu kwara yaw na kmut khoni hani lga, t’arin ci muhi kenu la, ana ga khoni mhiyun kenu hani ’ran moyit lingun utux utux cipuy bling, utux khoni ga piyux lingun biling lru ba’un ta kiyuk iyu kenu la, utux utux bling ana spunan posa iyu kenu cahuy nya la, masu posa iyu cka bling khoni lga t’arin tmahok rosok si ttu kilux ci mhtu buba nya lga, masan ta bu’ rosak nku bling wan spunan mhiyun iyu khoni kya, su’un masan kwara ku bling khoni hani lga, le’un sbalay beh iyik syasi khoni nku nuhi iyu kenu haca ru le’un ta mumuk la, lhangan ta ttu tugan byacing, masu lga hkani syasi na pcyung mutu khoni nuhi kenu hani la.

suru ci lga le’un kble ru le’un sbalay nku halan posa nnuhi kenu na khoni hani, crxun utux utux khoni nuhi kenu hani la, kwara tyawun ryax na yaw muhi kenu hani ga, memaw tehok tugan byacing ru payat byacing, nanu piyux calay yaw tyawun mhiyun kenu hani, ana ga su’un muhi kwara lga m’es calay lungan ta mita uyi, baha mcwa hani ka nyu naha pranga utux sali naha.

kwani iya ga tyawun muhi kenu na c’oli, ana ga mogi kenu hani siga skahun khoni kwara nahuw puni ga ble ci sokan, siga skahun nya kikay pkiyay kenu nya ga ana myasa ci texan kyayan na kenu haca ga ungat ana cipuy ble sokan, nanu bayi cimu kenu ga ble mita ru ble’iy smok, yaca ga mosa su thoyay bayi ble sokan na kenu.

114 年全國語文競賽臺灣原住民族語言朗讀文章 【宜蘭澤敖利泰雅語】 國小學生組 編號 2 號

(文章大意 僅供參考) ※字數限200字

種香菇

種植香菇的工作、辛苦、繁雜，種植前要鋸木頭，菇菌有適合種植的樹木，不可以隨便鋸木頭。樹木鋸成一段一段的，再晾乾幾天才可種植，種植前，段木表皮要刨成一顆一顆小洞口，才可把菇菌種植塞滿小洞口中，這時就要開始煮蠟油塊，用小刷毛沾上滾燙的蠟油，刷在段木洞口蓋住菇菌，避免接觸空氣，完成後，將種植好菇菌的段木包裹，擺至陰涼的場所，開始養菌大約三個月，掀開養菌的包裹，再把段木搬至架設好的木柱立起排好，才算完成。