114 年全國語文競賽臺灣原住民族語言朗讀文章 【南王卑南語】 國小學生組 編號 3 號

talaulepan temakesi

“ drering...! drering...! ” kema maruni na pararunian. a katalaulepan lra dra sinsi aw dra temakakesi garem. kemay i takakesian mupatraran na temakakesi. salaw buriawan.

kadri takakesian i, ulraya na maekan driya dratu kenamayan. alra puwari mekan a semaluwan i! ulraya na meladaladam semenay dra temarapuyuma lra, dra temaramingkuk lra. ulraya na tematililr dratu tatatililran. alra adri tu pasekadri tu tatililran adaman i! ulraya na maaip dra batibatiyan. ulraya na trematrekel dra enay.

kadri baybay i, ulraya na mauka mayaa kantu wadi. alra ulraya tu taturuwan dra ngai i! ulraya na mauka kiputremela. alra ulraya tu nanayan isuwa i! ulraya na marepalrulruy. patrepa dratu pinauwanaw kana sinsi. aw tu kadrekiyaw. ulraya na mateang. alra kemiyaanger dra manay driya i! ulraya na melraselras marengay. alra amau na adri maranger pakilrengaw dra trau i! ulraya na maagelr muka i puwatraiyan.

kadri renarenadran i, ulraya na malalinay dra mali. maaraaraw kana mali. mudirus dratu marelradek! ulraya na malalinay dratu kalalinayan i takesian. na kalalinayan i takesian i, esadru aw marekamenimeni. ulraya na mukulukulung kadri tralutralunan. miyatralun lra tu kiruwan.

an garemaremay i, kilrengaw ta dra kemesikesik. an garemaremay i, kilrengaw ta dra emuiuy. an garemaremay i, kilrengaw ta dra saaeru. saliyakesikan aw semamangalan na temakakesi.

kuyku i, marenang mi kan ngidralri. muka mi menauwa dra naniyam sinaleman kadri takakesian i likudran. ulraya a kulang, a kadumu, a bunga. bitrebitraw na tralun na temelriyu; drimutraw na maekan kana kulang na uled; na tralrebek i niyam lratudray. an numa dar i, muka mi menauwa dra aputr. sadru na mubaba na aputr. salaw bulay aw ulringulr.

“ drering...! drering...! ” kema maruni na pararunian. “ asuwasuwa mulipas idri na muketrep trektrek na katalaulepan. ” kema na temakakesi. na kadru driya isuwasuwa na temakakesi i, garusegusan pabekas muka tremepaya dratu takakesian temakesia!

114 年全國語文競賽臺灣原住民族語言朗讀文章 【南王卑南語】 國小學生組 編號 3 號

(文章大意 僅供參考) ※字數限200字

下課

「鈴鈴鈴…！鈴鈴鈴…！」鈴聲響了！是下課時間，學生從教室衝出來！教室裡有人在吃早餐、學唱族語歌、學唱中文歌、寫作業、唸故事書、在喝水。走廊上，有人去找弟弟妹妹、去醫務室，有人在追逐挨罵！有人在發呆、說悄悄話，有人要去上廁所。運動場上，有人玩球、玩遊戲器材，有人在草皮上翻滾滿身是草。我和好朋友到教室後面看看種植的青菜、玉米、地瓜、拔除長出來的草。

「鈴鈴鈴…！鈴鈴鈴…！」鈴聲響了，上課去囉！