114 年全國語文競賽臺灣原住民族語言朗讀文章 【丹群布農語】 國小學生組 編號 2 號

Pasunkaviaz

Laupang satuun tina naak munkaku-tikis, buntu aak tangis. Aupa ukain a sunkavaizan zaku. Qabasang a, muskun inaak kaviaz ihaan iuciing tusasaus siin qaitmal, tutuza tu manaskal daingaz.

Tasbanin tau qamisan a, isbu’anin aam, haiza naak kaviaz a dasun isiata tama tina munhaan Taihuku. Aupa i’ita tama, tina kuzakuza, i’ita amin isiata masisituqas pantu. Tupa inaak a kaviaza tu na i’ita amin aipa vingkiu. Haizang tatini munhaan Asang Nantu. Aupa tunlusqu aingka amin tastulumaq muhaan Nantu ta.

Masalpu naak a is’aang. Aupa untinianin aak ihaan Kalingku ti pantu’. Mudaan aingka a, mapala aam inaam tu suci, mapatupa aam tu, asa tutupa tu mapudaan i lai, na maqtu ata ihaan suci ta pababazbaz; maaqtu amin mapasatu ki masihal saduan tu sasing. Maaq i maupata a, na niin aam masmuav tu mapaka salpu.

Taqu’ak tina naak tu, ukain a inaak kaviaz, niin aingka i’iti isnavaan, tatini ihaan Taihuku, tatini ihaan asang Nantu ta. Ukain bunun maqtu bazbazak, na ukain amin bunun mindangaz zaku. Asa aak tatangis miliskin.

Tupa tina zaku tu, nanu ata bunun tu nitu malmaluskun miqumis, maaq a vaz’az a, sanasia madadaingaz tunlulusqu. Aupa i’iti naam a quma siin

kuzkuzaun, uka mita lumaq siin quma iTaihuku, paqpun nii aas maszang intaa tu tunlusqu vingkiu. Si’ailun aak tina naak tu katu masalpu, maaq aingka amin a masalpu miliskin suu.

Tupa tama zaku tu, ma’aq ata bunun a, asa tutupa haiza a kaviaz, na tudiipin ata manaskal miqumis. Aupa maqtu aingka pasi’ail’ail. Tupa aas tu ukain suu kaviaz. Na taquaq aas tu, maaq a kaviaz un a, asa tu kan’anak kilim, nii a kaviaz makus’anak minsuma munsu’an.

Maaq i pasunkaviaz ki bununa, asa tu mamantuk a is’aang, katu tamakasu ki bunun. Asa tu paindadaingaz, maaq i haiza iniqdian siin qainimulmulan a, asa tu mapasi’ail. Asa amin tu tai’insun pintamasaz.  Maaq i muliva ka sinkuzakuza a, katu mapising maqasam istaa. Na maqtuin amu min’uni masihal tu kaviaz. Haiphaipin ti a, niin aak tatangis, tan’a aak tama tina tu qalinga, ukilimanin aak tatau kaviaz, mumuskun aam saduu haqil, tataskun munkaku, muskun amin sanavan ihaan lumaq naak mapatas. Tutuza tu maaq i haiza’in a kaviaz a, mastaan aak tu manaskal daingaz.

114 年全國語文競賽臺灣原住民族語言朗讀文章 【丹群布農語】 國小學生組 編號 2 號

(文章大意 僅供參考) ※字數限200字

結交朋友

剛進小學，我一直哭。因為沒有人跟我做朋友。我對媽媽說，我很難過，因為朋友不在這讀書，想到這裡就想哭。爸爸說，我們要有朋友，生活才會快樂，可以彼此安慰。只是我要告訴你，朋友是要自己去找，不會憑空出來。

與人交往，要講究忠誠，不要欺騙。若有悲傷就互相安慰、互相鼓勵，互相勸戒，不要怕警誡他們，才可以變好朋友。我不再哭了。我聽從爸媽的話，找到三個朋友。我們一起讀書上學，晚上也在一起溫書。有朋友的日子真好。