114 年全國語文競賽臺灣原住民族語言朗讀文章 【賽夏語】 國小學生組 編號 1 號

homoroko’ kayzaeh kita’en

’ima babiyalan pazay haba:i’in naka lalowa’. na’amiSan ’ana kano’ ma’ mehes ila. ’aring naba:an ’ima hes’ezan ka katene’an ’isahini ’ana kano’ ma’ ’oka’ ila! kinita’ noka kamapatiyay ’okik hingha’ o, na’amiSan mina nasiya kahin’alo’an. kita’ pazay ’ima habiyalan hila:en tiS’aliyaS haba:i’in naka lalowa’ ma’ ’isa:a’ kakliyaboe’an.

saze:ezen ’aehae’ ’aehae’ hanSan ’ima mabaeh, naka Siloe’ hinalay ray hanSan, ’okay koSa’ tomopa: a tomal kiSrarakiS ’ima miriri:i’ noka kin Sil’i: homoroko’ ila. haba:i’in naka mam homiyaw SaSaSaS bazae’en. ’ana hiya’ ma’ Sahoero: ka ’inakhini’an howaw, ’oka’ o pazay ’iyahihimi’ nanaw homoroko’, ’oka’ ka ka:i’, ra:am Sa’, “kano’ ma’ ’izi’ i patopa: mina!”

So: So’o hon’al’alih pakakreng kita’ ’am Sahoero: ’ima mabaeh ka pazay kita’en homorok a tomal. komita’ hini ’ima ’ayti:il ’am pon’a:iS ila ray ra:i’, ma’ pakra:am ka mae’iyaeh, pazay ma’ pazay nanaw, siya ra:am ’omos’os ka ’inay ’oem’oemaeh ka kakrangi’an, ’isa:a’ homoroko’ ila. siya ra:am ’aring ’in’alay ma’ ’okik ’insiya’a, ma’ kano’ Sitopa:?

’ana hiya’ ma’ paktakhiza, ’ana ’ima ra:am a ’ima wa’isan ma’ kano’ Sitopa:? pakkayzaeh ’az’azem hiza kinra:aman mina noka tatini’ tinortoroe’, noka kapa’onhaelan tinalhaehael ’isa:a’ kayzaeh tomil’itol ray ’ima Sapang ka tatngoran. ma’alo’ ila ’inay kakhayza’an bino:ay ’iniman saboeh, ma’ pakra:am mita’ ’inay mabasez, nonak ’ima kano’ ma’ ’oka’.

’ita’ ray homawan ma’ ’am nakhiza, ’ana koSa’ ’akoey ka kinra:aman niSo’ ma’ kano’ Sipatopa:? nonak ’az’azem hini kinra:aman ’inay’ino’ mowa:i’? ma’ noka ’ima haeba:an tinortoroe’, ’akoey ka howaw paponhoero:on, ’isa:a’ talsakel ray ’ima ’ibabaw ka kinra:aman ila, nakhini kano’ Sitopa: ma’ mahoero: ka hinin’alo’an horoko’ sowiti’! ma’alo’ noka ’ima haeba:an ka bino:ayan.

’aehae’ ’inay hina’azem tine’en, ’ina rima’ ha:aw kinra:waSan matawaw komita’, Sa’nabih ’isa:a’ Sahoero: ni nonak mininsalaz ila ka minari’, porawSi’ ila! kabkabaehae: ra:am komoSa’ homayap pak’ir’ira:i’an ka ta’oeloeh tani hinaba:i’ ray kawaS rima’ nisiya ka’oSa’an; noka kaehoey hames ra:am komoSa’ pakhororay rima’ ray batbato’an komi:im ka’oeytihan o komi:im ka ralom; mae’iyaeh ma’ pakra:am pakhororay ka basang, ’izi’ ma:is ka hina’azem. hoehoero: kakhayza’an nak korkoring ’ima kayzaeh ka kinmae’iyaehan.

114 年全國語文競賽臺灣原住民族語言朗讀文章 【賽夏語】 國小學生組 編號 1 號

(文章大意 僅供參考) ※字數限200字

彎腰是最好的姿勢

季節轉換於農人來說秋天非喪志，眼下的橙黃是財富！稻穗如寶垂掛於莖，謙卑垂下，於風中搖曳，發出聲響，訴說處世哲學－謙卑為懷！結實纍纍的稻子低垂是稻子汲取精華後柔和彎腰。

做人理應如此，擁有十八般武藝，又有何驕矜自大？比起得意洋洋的挺起胸膛，還是懷著感恩的心彎下腰，感謝萬物賜予，看似擁有的，卻比別人接受更多恩惠！誠心鞠躬，鳥懂得迎風飛翔；樹懂得於石縫中探泉；人要懂得彎下腰，擊破自尊尋回那樸實的謙和容顏！