114 年全國語文競賽臺灣原住民族語言朗讀文章 【南排灣語】 國小學生組 編號 1 號

vulung kata djeljai

kasicuayan, azua vulung kata djeljai a qatjuvi, mareqali aravac tiamadju, madjadjaladjalan tiamadju a madrusa a vaik a kivangavang a ljemita tua daqaw anga, izua nuvaik a semapana, izua nuvaik a semavukid tiamadju a kivangavang. pai azua tjaucikel nia vuvu kasicuayan a mayatucu, a paqulid angata, azua kava ni vulung ni djeljai angata, saka a kava ni djeljai avan a kava ni vulung aya. pinasasevalid a kava niamadju a madrusa, saka kemasizuanga tiamadju a inika maljaljenguaq a patjetucu aya azua tjaucikel.

izua tu ita qadaw, mavarung aravac azua ti vulung, ayatua uri vaik timadju a kivangavang a macasaw, ljakua inika pakabulai tua kava nimadju, pai kivadaqan a mareka salasaladj, tu tjenglai mun a kiciur tjanuaken a vaik a kivangavang aya, tjenglai amen ayazua qali nimadju, sakivadaqi a mareka salasaladj tuki bulai aicu a ku kava aya. manu azua salasaladj qivu tjaimadju tu tjabulai a kava nua su qali a ti djeljai aya, tjasedjaljep tjanusun azua kava ni djeljai aya uta. pai sa vaik tiamadju a qivu tjai djeljai tu patjatjauvaliten a kava niamadju a madrusa. manu kisalu a pasasevalit ta kava niamadju ti djeljai. ljakua maya pakacuacuai, pacikelu anga kirimu aya ti djeljai a qivu tjai vulung.

pai sa vaik anga tiamadju a kivangavang, azua mareka qali ni vulung, patjatjuqivuivu a “tjalja sedjaljepan tjanusun aicu a kava, bulai angata nu su sinikava” aya, sikudanga a pacikel tjai djeljai ayazua mareka qali ni vulung. pai kacuacuai anga qadaw, inianan ka pacikelen a kava ni vulung tjai djeljai. pai vaik ti djeljai a kemim tjai vulung, sa qivu a mayatucu, inuanga ku kava, kemuda saka inianga su pacikelen aya ti djeljai a kirivu tjai vulung. qivu ti vulung: “tjasedjaljep tjanuaken aicu a kava aya tia tjaqali a mapuljat, inika ken a sapacikel anga tjanusun.” aya ti vulung. sa kavilad i sauniuni. pai kemasi zuanga ti djeljai kati vulung a matjatjalatjalaw anga sakamayan, inianga kamaqati tiamadju a mecevung, a marepacun. nu mecevu ti vulung kati djeljai marivu anga sakamaya tiamadju. saka kemasizuanga ti djeljai a naseman qalja tjai vulung, kanapacun ti djeljai tjai vulung, tjara laingen sakaci a papacai ti vulung.

pai kasicuayan, napacun a ramaljemaljeng tu leminqu a kemakan ta qatjuvi a vulung a qatjuvi a djeljai aya, avan a sikaizuanga aicu a tjaucikel a patjara vulung kata djeljai aya milimilingan.

114 年全國語文競賽臺灣原住民族語言朗讀文章 【南排灣語】 國小學生組 編號 1 號

(文章大意 僅供參考) ※字數限200字

彩衣的紛爭 百步蛇與蟒蛇

很久以前，百步蛇與蟒蛇是很好的朋友。有一天晚上，百步蛇煩惱要出去作客，覺得衣服不好看。朋友建議去跟蟒蛇商量交換衣服，蟒蛇答應，但提醒要盡快歸還衣服。

後來，朋友要百步蛇不要還衣服。」一直等不到衣服的蟒蛇，去找百步蛇問：「為什麼不還衣服？」百步蛇回答：「朋友們說這件衣服適合我，叫我不要還你。」從此之後，蟒蛇碰到百步蛇，都會立刻追捕，並且吞吃下去。部落的耆老曾經看過蟒蛇活吞百步蛇的情形。