114 年全國語文競賽臺灣原住民族語言朗讀文章 【賽考利克泰雅語】 國中學生組 編號 4 號

pinqzywan na mama’ mu Taru’

“nanu’ cyux su’ tryaxan! nhi’ hazi’.” cyux saku’ nya’ plawa’ mama’ mu Taru’. cyux rima’ smabu’ qqaya’ ru nniqun. cyux nya’ spanga’ sa qh\_yang qu gonyu. masuq saku’ mlukus lga, t’aring sami mhkangi’ musa’ hlahuy la. ktan mu kayal ga memaw mqalux qu yulung cyux zik na rgyax qasa. talagay helaw qu rapal ni mama’ Taru’. memaw si hos! hos! hos! insuna’ na skutaw mu. ini’ maku’ shngay mluw qu rapal nya’. ini’ kbsyaq lga, bas!bas!bas! nyux t’aring mqwalax, ru byang! byang! byang! matus msbisu la. box! box! box! nyux n\_gyut n\_gyut hopa’ behuy uzi. yan cyux mngilis kwara’ qqhuniq qasa. memaw mslaq ru h\_yuci’ kwara’ tuqi. kya saku’ minpira’ mth\_yuci’ mtakuy squ tuqi. tehuk sami balay squ nyux t’twan na qhuniq tqenu lga, galan nya’ ttucing qhuniq mama’ mu Taru’. ban! ban! ban! cyux nya’ tcingun qqhuniq tqenu ru tkuyun nya’ kwara’ qqhuniq qasa. cyux nya’ ini’ baqi qu kin’uy nya’, cyux si kintuki’ tmucing qqhuniq na tqenu qasa. suqun nya’ tmucing kwara’ lga, msbzinah sami mwah nagsal la. tehuk gbyan lga, nyux rima’ phapuy ru lmhngaw qsya’ mkilux qu yata’ mu Sabi’.

masuq sami mima’ hi’ ru maniq mami’ la. malah sami syaw na puniq ru smuling sami syam cikay. nbwan nya’ qutux kopu’ qhzi lga, t’aring kmayal ke’ mama’ mu Taru’ la. yan nyux saku’ nya’ pqzywan gaga’ na Tayal. sazing rehay lga, ’san ta’ ps’urux lozi kwara’ qqhuniq tnakuy ta’ qasa. ryax qasa lga, t’aring hbku’ tqenu la. ana ga, ini’ ta si ttu’ yapit qu syaw nya’ ga, musa’ suqun maniq qoli’ ru bhut kwara’ qu tqenu l’ay! ru tehuk hopa’ tqenu lga,’san ta’ lmamu’ tqenu ru spanga’ ta’ musa’ tatak. k\_yakan sa kansoki’ lozi. ryax nasa ga blequn ta’ smangi’ qu puniq syun ta’ qhutul ini’ hngawi smangi’ si pksasan uzi qu puniq. skryun ta’ m’abi’ lga, tklxun ta’ kwara’ tqenu la. mkzyay qu kinyakan ta tqenu lga, g\_yagan kwara’ lozi. suqun kwara’ zywaw qani lga, mnaga’ plmukan muwah mbaziy la. cyux kmayal loziy mama’ mu Taru’. mqelang tayal ga, ini’ ulu nniqun. yan isu’ ga, wal su’ pqbaqun qu zzihung ywaw nqu ttqenu qani lga, babaw nya’ ga lokah mqwas biru’. te blaq qnxan su’ babaw nya’.

zywaw qani ga, wayal hminas mpatul kawas la. syun maku’ balay inlungan ke’ na mama’ mu Taru’. ru tryaxun maku’ pqzyuwan squ lelaqi’ maku’ uzi. yan pincbaq ke’ na sesyo’ mha,“kya qu mngilis musa’ gmhap ga, nway hmwaw mqas kmluh.”

114 年全國語文競賽臺灣原住民族語言朗讀文章 【賽考利克泰雅語】 國中學生組 編號 4 號

(文章大意 僅供參考) ※字數限200字

伯父的勸勉

我與伯父到達段木香菇所在地，伯父直接往木頭上敲打，伯父無懼風雨一直工作，而我回到家後全身累癱。我們盥洗、用完晚膳後，就到火邊聊天，說明整個香菇採收及販賣的過程，敲打後約莫過二週就要扶正，此時香菇漸漸長大，要在周邊設下陷井，防止山老鼠啃食，成熟後，要立即採收、放置乾燥機烘乾、分類，再等買家來買。

這是四十幾年前的事，勤勞的人有飯吃，懶惰的人只能伸手，我常以此告誡孩子，如聖經所載：流淚撒種的必歡呼收割。