114 年全國語文競賽臺灣原住民族語言朗讀文章 【中排灣語】 國中學生組 編號 2 號

tjemelju

a pasusanga kata pasuvililj nu mangetjez ta vali tjalja remaljiz sakamaya, avan nu sikapeljupeljuq nua pana nua veljeluwan sa milayap a zaljum a malaing tu pasainuinu. nu tjemelju itjen nu kaljavevewan, nakuya a ika kilaut tu pakainuinu a zaljum, nu rimurimuk nakuya tjemelju ika sun a pulingalingav tu namasikasiv tu maqarubarubay a qaciljay gemagalj aravac.

nu naqemudjalj sa patje siyusiyuc a zaljum, matjatjiyatjiyak itjen nu izua tja saladj a vavayavayan a ramaljemaljeng a kakedriyan sa tje kisan tjaizaya, nu macidilj itjen masikinacu itjen a papesadjelung ta tja kinacavacavan sa tja tukuzan nu tjemelju itjen. izua nu neka nu tja kinacu, cemavulid itjen ta qaciljay aya ti vuvu. nakuya angata a ika temukuzan aya uta, awa nuaya itjen, izua nu tjemakulakula a zaljum, maqati a tukuzan a tja kitarangan sa pupicul itjen a paqecev ta zaljum. sa maqati uta tja sikikakeljang tu patjainuinu a kinaqacan na zaljum, tja ljiban a tukuzan sa secekecek ta kadjunangan. nu patjevaruvarung anga a zaljum, semevalj itjen ta vavayavayan ta kakedriyan a tjemelju. pupicul aravac a zaljum, tja qecapen ta tja cungalj a uqaljaqaljay sa tja kigemec. nakuya putideq kata calag na nasemevalj tja nuitjen, mayangata masiyaq, tja nakuya tja sipacay!

a ramaljemaljeng tjemavang ta pana tu pakainu a tjemelju a tja serenguaq. izua nu kipaqaljuqaljudj sa ljemenguaq a maljaviljaving ta pana, nukuya paqecev aravac ta zaljum tja pasaladjan nu cuaiyanga, sa pakapacuni ni cemapadis izua sakamaya a qaciljay a tjagulj a na qemeceng, tja su ljauzan sa tja pukeljangi ta qaciljay, sa ika pakazuanan na qaljiqalji, tja pukeljangan uta a naseljenguaq a djalan. izua nu kidranav a tja sudju a mitjepanan, a kiljaljava kicacevungan a mapana tja nu itjen a kemasivavuavua. tjalja paqenetjan aken nu icengeceng ta masalusalut, aza kaljavevewan nuri matjumaljiyaqaljan itjen a masalut tja tinuqulj a tja ravaravain, izua nu remaselem a tja sudju a mengetjez a kiqepu mayakinaqaca na zaljum, ljakua neka nu tjeveng kumalji a ita, nekemuda mun nu tjemelju akuwa neka nu tjeveng nu tjayain? djemeli sakamaya tiamdju ika temevela!  patje tucu nu ljemikayan a makatjakaka matu sitiyavan a tja inecevucevungan, aiyanga a tja parekiljivaljivak a tja parepusalasaladj matu kitja kudai sa tja pacikeli a tjakakudan a napenuzangal.

114 年全國語文競賽臺灣原住民族語言朗讀文章 【中排灣語】 國中學生組 編號 2 號

(文章大意 僅供參考) ※字數限200字

渡河

河水湍急容易改變水道，渡河時要注意水位高度，水黃濁時不要隨意渡溪，因為大水夾雜木材及滾石非常危險。水位達腰際，會牽手渡溪，輔助的人站在被輔助的上游。過河持著竹杖增加定力、偵測水位。水到胸部要背著老弱婦孺過河，被協助過河的人，要緊抓幫你渡溪的人。水急要斜切渡溪，看到水花表示有石頭，安全通過要做記號渡溪為生活中重要的一環。