114 年全國語文競賽臺灣原住民族語言朗讀文章 【馬蘭阿美語】 高中學生組 編號 2 號

Ahowiday han kiso kangkofo

Owi! Owi! sa ko honi no paisingan a tosiya mitaelif i niyaro’, mirmir sa i faloco’ ko talaw, o cima hokiya ko mamaanay sa i faloco’ a mitolon, tatiih sa ko harateng. Sedak sa ko i sefi’ay a faki a milekal to maseka’ay ko wama iso sa patelong, o cima ho ko sikocoay, sahatasi sa to a comikay tayra i sefi’ mikalic to tosiya no paisingan, nengneng han koya mawakangay a wama ako, sakoetim sa ko pising, cedet sa ko faloco’ a mitolon, “ Aya kamisama! Pa’icelen padamaen ko wama ako, panga’ayen ko adada no wama ako, malitengay to ko wama ako, awa ko ’icel sapicoay nira to adada. ” han ako a mitolon milekal to tangic i faloco’.

“ Amaaw! tatahira to kita i papaiyoan, sa’icelen ko miso.” han a misaliyaliyaw a pa’icel toya lalaling sanay to adada a wama, acah ko katalaw no faloco’, ma’angi ano cahan pangiha ko wama, awa sa ko ’icel nira, acah ko rawraw a misakimokimor a patado mihinom to wama, aciya ko raay no paisingan.

Epod sa i paisingan, ira to ko ising ato kangkofo a micada, sanga’ay sa ko faloco’ to mamang. Ikor to kalahokan, kalitosa to ko toki i kamaysi’an ko wama, awa ho a masadak, lacemcem kako a mifohat to safawahan no kamaysi’an i, macekok ko faloco’ to kahepol no ciwsya no wama, saheto o ’irang i paenan, si’angi a milekal to kangkofo a tayni, “ Patadoen a mipatikol ” han milekal ko kangkofo a mikotay takowanan, “ Aka talaw kiso, ira to kami a midemak. ” sa pacako kora kangkofo, hati:ni sa ko ’irang, ma’irang ho kora ciwsya, nengneng han kora ’irang i riko’ no wama, i kamay no mako, patado a mi’afang kora kangkofo to wama ako tayra i takar. Aya ko ’angi i faloco’, kaorira, daay’ay i kemod no faloco’ ako toniya kalasini’adaay a kangkofo, metmet han ako ko kamay nira miahowiday “ Ahowidayen ako kiso to pipadama, pilowan to adada ato talaw no wama ako, o nga’ayay a tamdaw kiso!” han no mako koya kangkofo, silosa’ a daay’ay ko faloco’ niyam.

O matayalay i paisingan a tamdaw i, o papa’orip to cimacimaan, o pitadi’ecan no adadaay a tamdaw, inaneng a panga’ayen ko adada, halisini’ada ho to adadaay, mangalef to manikaway adadaay a tamdaw, hatini nga’ kalemed kafangcal ko kita tamdaw i nitahepoan no kakarayan.

114 年全國語文競賽臺灣原住民族語言朗讀文章 【馬蘭阿美語】 高中學生組 編號 2 號

(文章大意 僅供參考) ※字數限200字

感謝妳護理人員

一位孩子在父親突然昏倒後的焦急與恐懼。當救護車的聲音響起時，孩子迅速趕往集會所，陪伴父親前往醫院。在路上，孩子不斷為父親加油打氣，祈求上帝保佑他能平安度過難關。到達醫院後，孩子發現父親在廁所裡出現了危險情況，滿身是血，這讓他感到極度驚慌。護士的及時幫助讓孩子感到安慰，並對護士的愛心表示感激，也強調了醫護人員在病患面前的重要性和他們的無私奉獻。