114 年全國語文競賽臺灣原住民族語言朗讀文章 【賽考利克泰雅語】 國小學生組 編號 3 號

inlungan squ pspung

kawas wayal, mnwah saku sangka’ pspung na unrokay ka lahuy te htgal wagi’ pqwasan biru’ sa Bnka’. qoyat saku balay, tlu’ saku magla te mpitu’ binkgan lalu squ pinspung myan.  nwahan maku ppspung na unro ga  “muling mari baliq” qu ryax qasa.  minxal saku mwah gmluw ppspung,  ru pqasun maku balay!

ini maku kzngi’ na’ qu qutux ryax qasa, yalaw gi ghzyaq balay qu kayal nya. trang saku nyux mnaga’ pspung ga,  ungat’ qbaqan psqutux qu inlungan maku, memaw si  “tun tun”  khelaw mtopaw qu yuhul maku ru mrbil qu kawra hi’ maku ka mnkux saku ru ghzyaq balay qu kayal nya uzi.  tehuk knan lga, ini qbaq tmlux qu inlungan maku ungat qbaqan maku inblaq lmnglung mha  “phswa’ ta’ pstwahiq mbuling qu mari baliq qani” uzi.  trang ktan maku lhan ka mwah mgluw knan ppspung lga,  qzinah ini qbaq tmlux qu inlungan maku la!  ay, hswa’un maku la!

suqun sami pspung qu kwara’ pspung lga, lmnglung saku nanak mha “kya ta’ iyat p’agal binkgan lalu qu pinspngan  qani wah!”  si sami mnaga’ tehuk suru, ru masuq qu kwara spngun ru mhtuw qu pinspngan myan lga, si ktay maki te pitu qu binkgan lalu maku.

wa’! qala’ saku balay ru mqas saku balay uzi, yalaw gi ini maku htgi’ kwara qu rngu’ maku pspung, ru “swa’ saku nyux mtlu’ magal binkgan lalu la!” mha saku nanak.  talagay kinqoyat maku wah!

sobih teuhk gbyan lga, musa sami ngasal. gmluw saku cyeyun ru basu llgan musa ngasal. moyay saku lmnglung qu kwara zyuwaw soni qani. ptzyuwaw ta’ ana nanu zyuwaw ga siki mqnzyat ta’ mqbaq krryax, yasa pthuyay ta’ ptlu’ magal mqoyat, mhani mqilang ta’ ga iyat ta’ nbah ptlu’ qoyat na zyuwaw. pyanga kmayal krryax yaya sraral mha “pqnzyat laxi qilang”! yasa nyux maku baqun balay qu ke’ ni yaya la. iyat maku zngyan qu pincbaqan zyuwaw ni yaya maku qani, ssyun maku zik inlungan maku ana knwan krryax, teta saku m’qnzyat na squliq.

skahul pinspngan qani, yasa baqun maku ke’ ssquliq uzi mha “pinspngan ta’ trang ppspung ga m\_yan minqnzyat ta’ pqbaq mpuw kawas qu kinqbaqan nya.” ana aring  'ringan iyat saku lokah balay , mha ni mqnzyat saku pqbaq krryax ga, pkbaq saku balay uzi.

114 年全國語文競賽臺灣原住民族語言朗讀文章 【賽考利克泰雅語】 國小學生組 編號 3 號

(文章大意 僅供參考) ※字數限200字

比賽心情

去年，我參加了東區運動會的丟鉛球比賽，並榮獲第七名。這是我第一次比賽，當天天氣寒冷，我緊張得發抖，甚至一度忘記如何擲出鉛球。看到其他選手後，我更是心跳加速。比賽結束後，我覺得自己沒機會得名，但成績公布時，竟然獲得了第七名。我既驚訝又開心，因為當時並未發揮全力。

這次經歷讓我體會到「場上十分鐘，場下十年功」，深知只有不斷練習，才能成為頂尖選手。