114 年全國語文競賽臺灣原住民族語言朗讀文章 【澤敖利泰雅語】 國中學生組 編號 2 號

’siy nya say inlungan nya nanak plaka nku kwalit

aring la’i tikuy nku Tuyaw Kagi hiya maga, wayan nya txan nku rahu balay na kbhni, niya plaka sku babaw kayan, ’siy nya say inlungan nya nanak mlaka ma, nanu iy ihiy nya hazi musa ma’ut ku mama Syat maha, “ mama, nanu ku kbhni hasa? huwa ka rahu s’yung? ”. han! “ hasa ga kwalit gaw ”. kwalit hiya ga mutuw naha son maha pyang kkrahu balay ana nanu na kbhni, sgalan nya mki sku babaw kayan ru ’siy nya say inlungan nya nanak plaka, blay balay ru psyax balay ku rozi nya, ana mki sku rhyan ttekuy na ’sinuw ga, ba’un nya mta’ yux kwara uzi, sungun ini nya yehu’iy. kintayux nya sku rrozi nya; txiy ku alih nya ga memaw glabang balay, rahu balay, khmay ru merrngu balay.

txan nya tikay ku sson nya hasa lga, siy nya krryasiy ini ga txiruw nya hkangi, helaw balay ru memaw ini tkzi uzi, niwan ’siy ga kuki krryasan nya; pyang kengun hiya ga, l’ngu balay ru ngawsun balay na pk’yap kamin nya, shyangan nya tikay sku rozi nya na ttekuy ’sinuw lga, ini naha bba’iy inu ku hhalan naha tkmu uzi la, nanu iy rema asa ku pyang blay nni’un ku kwalit la.

kruma ga mutuw niya tkruh sku khoni niya trhiya tikay ku kwalit, pyux na ttekuy ’sinuw ’siy naha ga r’tung ru ini kngawsun ku pkyap kamin na kwalit, aw nya niya l’ingun sahuy sku wwa’it nya, pyanga sa ’siy naha llaxiy kya, memaw niya tinblay plaka sku babaw kayan nku kwalit, maring ms’utang buwas nya lga, mutuw ini wayaw ggalan nya ru helaw plaka ’siy s’bu sku ttekuy ’sinuw, sgyah nya llabang alih ru pk’yap kamin nya, kyapun nya ttekuy ’sinuw lga mutuw nya ini llaxiy, niwan asa ku ptngi sku nni’an nya la.

sungun pyang muw sgalan balay ku kwalit hani niya nya ’siy say inlungan nya nanak mlaka, ungat balay ku llungun nya uzi, plaka sku kwara babaw kayan ga pyux ttxan nya rrhyan, ana babaw cinbwanan ga bba’un nya halan mtgawyaw n’inu, memaw blay balay ks’li uzi ki!

utux uzi binkis ta rali maga, ye’igiy ’yat mintayux kuki plaka sku babaw kayan, txan naha kuki hasa lga, memaw minkux maha, nanu ku niya plaka sku babaw kayan hasa hiya, huwa ka ’siy ga rahu kwalit na kbhni, lunga sa rahu kbhni sawn naha ku kuki hasa la.

114 年全國語文競賽臺灣原住民族語言朗讀文章 【澤敖利泰雅語】 國中學生組 編號 2 號

(文章大意 僅供參考) ※字數限200字

自由自在飛翔的老鷹

老鷹被稱為鳥中之王，眼神犀利，在地上的小動物，總逃不出牠的鷹眼；而牠的翅膀非常寬大、厚而有力。當牠看到目標時就會直接地俯衝或著迴轉，動作快速又敏捷，像是戰鬥機一樣。許多小動物們以為老鷹的爪子又短又鈍也不會在意，等到老鷹肚子餓時，會很快速地俯衝，抓住小動物、飽頓一餐。

喜歡老鷹自由自在的飛翔，無拘無束的，可以看到任何地方，任意遨遊全世界！