114 年全國語文競賽臺灣原住民族語言朗讀文章 【澤敖利泰雅語】 高中學生組 編號 2 號

ima thuyay gmleng p’aras tu’iy su

knxan ta ga wiwan utux ’ruyux na tu’iy. ima thuyay gmleng p’aras tu’iy su ga, siki nble’un su nanak lmngalung.

trang la’i ta hazi na ga, yaba yaya ku gmleng maras ita. kyalun ta naha maha hani ga blay, hasa ga ya’ih, siki pinbaga su. sikila, kyan utux pinspngan na kay. minxaliy, kyalun ni yaya kagang ku la’i nya maha, inlay hazi hmakay, huwa ka mtetuki ku hinkayan su? smyuk ku la’i kagang maha niya kung gmluw sku hinkayan suru su ay. aw ba sa nisan ta myanux ga kay nku yaba yaya ru pinhkngyan naha ku niya gmleng maras ita,

t’aring ta musa miru pkba’an biru lga, pcba biru ku gmleng maras ita la. cba’an ta nya son nanu mkbaga kwara ku kinba’an na nenanu, kyalun ta naha uzi maha hani ga blay, hasa ga mtuki hazi, siki pin\_gba’un su hazi. ana ga musa pyux ku ini ptna na pcba biru mwah pcba ita, kyaruma ga kyala yanga msa’ang, ana ga kahun inlungan nya balay mwah pcba ita. kyaruma pcba biru ga ini ksa’ang, ana su ini tmsu’iy ku biru ga ’si psya, ini ta nya ’hliy klokah miru. asa ga bliy balay smi inlungan sku ita ki.

tehuk sku mpuw tugan kayan ta lga, rerawin ta ku pyang mwah llingay ta. nki mwah gmleng maras ita uzi. s’asa ga ’siga niya mrkyas sa sobih p’tmalung p’knerin uzi ku hi ta, pyanga sa ini ta hazi pungiy ku yaba yaya, ru pcba biru hiya la. yaku mtna kayan ta ku syun ta balay inlungan. sikila kayan hani ku muri pyang siki pin\_gba’un ta. blay ku rerawin ta ga psi ta gluw laha, n\_gyut n\_gyut blay uzi. mtuki ru ya’ih hazi ku rerawin ta lga, laha phuluy ita musa sa mtetuki na tu’iy la.

kmnayan utux ka pyang pyux kinba’an nya thoki. lalu nya ga Soromon. kmayan maha, “nble’iy mlahang inlungan su, hnasiy kklahang su ana nenanu, huwa son ga, kwara knxan su musa mkahun sku inlungan su phtuw.”balay utux kay hani. kyan uzi ku kay na sehu maha, “blay inlungan ru pintyaw su ga, ana ini tehuk ku oyat na ga, wayan mshri ku ya’ih la, ya’ih ku kay ru inlungan su lga, ana ini tehuk ku pinhaw na ga, wayan mshri ku oyat la.”

nanu ye’asa, pkayan ta utux kay, ini ga ptyaw ta sa yeyuwaw ga, siki pungan ta nanak hngayang na inlungan ta. niya gmluw sku gaga ru musa smnlay kwara s’uli ga, ana ta skayan ru halan mtyaw, nanak ku ya’ih na kay ru musa hmiri inlungan na s’uli ga, laxay ta balay phtgiy ana utux kay kahun ng’uwa ta.

114 年全國語文競賽臺灣原住民族語言朗讀文章 【澤敖利泰雅語】 高中學生組 編號 2 號

(文章大意 僅供參考) ※字數限200字

誰能引領你一生

人生漫漫長路，誰能引領我們一生，好好思考。小小孩，父母是引領者。「這是對，那是錯，要小心。」進學校，老師是引領者。教我們分辨各類知識。十三歲，同儕朋友引領你。要謹慎小心，朋友好的，我們也會變更好的人。朋友偏頗，就被拉到歪曲的路。

所羅門王：「要保守你心，勝過保守一切，因為，一生的果效是由心發出」。說話、做事，先聽心中聲音。遵循規範，對公眾有益，我們可說並實踐；只有惡語，傷害他人，一句也不要說出口。