114 年全國語文競賽臺灣原住民族語言朗讀文章 【四季泰雅語】 國小學生組 編號 3 號

laxiy mtama mkmux na cquliq qa isu

cyunga qnxan na ita Tayal ga blaq calay. ini piyang moyay mtiyaw. aha hmcwa, ana nanu ywaw ptiyawun ga qutux qalang si psqun mwah mtiyaw. ini kusa isu ga isu, kingan ga kingan. qutux qalang ga si psqun mqumah ro msqun maniq.

maki qutux ryax, akya Ipay mwah phapuy nniqun na qalang nya qani. Ipay qani ga mkmux hayi ro smoya musa mcisal tanux. trang ryax qani ga, nya ini qbaq ryax mcisal tanux ro si ski llungun nya qa ywaw na phapuy qani lga, memaw mnkux la. si giway ktlyung musa muyax. ro tqqoh calay phapuy mami trakis. phapuy mami trakis naha qani ga, magan bwax trakis puyun lga mtngi qabax cquliq qutux qalang naha qani la. lmnglung qa Ipay qani maha, gbyan qa phapuy ta minqutux loyi, aqu iyat ta qblaq mcisal tanux babaw knryax qani loyi. wal maha kya mnglung lga, si agal nanak kinbaqan nya. mpux qa bwax shapuy nya. ana uyi ga tpihun nya qa biyok ro akya pu’ ing nya qa hbyatun ga, ini hiya ya, papak na biyok kutan nya hiya. akya maha teta piyux qa hnapuy nya hi na qsinux qani ro msthay lga, giwan bung na nniqun gbyan maha.

si taliy qa hnapuy nya mami qani, hwahan nya umk qani lga, nya si kntu mlaka qa piyit. ana biyok wal nya kutan papak qaca uyi ga, memaw mtwayak mgyas ro halan nya pqiyu qabax ana nnanu na qqsinux.

garing kya lga, wal m’ iyux qnxan na ita Tayal la. smoya ta maniq trakis ga, nanu si ga lokah ta mqumah, mica qa musa mtngi ktu ta. ana ga, piyit qani ga lokah calay mwah maniq trakis. ini klhangi lga, soqun nya maniq la. ana nnanu na qqsinux uyi lga, ini the mwah ksobeh cquliq la. si tlqeng kya rgyax. nanu smoya ta maniq qsinux ga si ga musa qmalup qa mlikuy Tayal.

114 年全國語文競賽臺灣原住民族語言朗讀文章 【四季泰雅語】 國小學生組 編號 3 號

(文章大意 僅供參考) ※字數限200字

不要成為懶惰人

太古時期，只要五粒小米，就可以餵飽族人一餐的量。一般只需要呼喊山豬，在其身上拔一根毛放入鍋中，即可煮出全部落所需的份量。輪到生性懶散又好玩的Ipay打理部落的用餐，在鍋中加十粒小米，將豬耳朵砍下，想連同晚餐一次完成，才不會影響玩樂時間。

當Ipay打開鍋蓋時，麻雀從鍋中紛紛飛出；耳朵被砍下的那頭豬，伴隨著慘叫聲逃到森林中，並將人類的惡行告訴所有的動物。從此想吃小米就得努力耕種，想吃肉要辛苦打獵。