114 年全國語文競賽臺灣原住民族語言朗讀文章 【丹群布農語】 高中學生組 編號 1 號

Teknik Ihaan Imita Iniqumisan

Maaq a “teknik” a malasAmilika tu qalinga. Pali’uni ki vaivivaivi baqlu tu tinanas’i qaimamangsut ikmama’aiun mita laupakadau. Ihaan imita iniqumisan maqtu ka teknik un mapizauzaung imita tu iniqumisan. Aupa maaq a tinanas’i tu qaimamangsuta masisihal amin, mahiav ikma’aiun mita. Musqa tu haiza intaa nitu kasihalun miliskin, mapindikla imita maimasihal tu iniqumisan, a nii ata bunun mahaipi uqansaipan.

Maszang laupakadau tu “uanglu” un, maqtu a uanglu mapikmuz imita bunun tu kainaskalan, masius imita bunun tu taiklas siin qansiap, maqtu mapakisniap i nakanadaan mita miqumis daan, niin ata mataimang, pavai’an i iniliskinan. Maqtu ata makusia uanglu ti mapasaqaal i silas dalaq tu duma siduq tu bunun, pababzbaz i nitu saiqalan vaivivavi tu miniqumis. Tis’uni tu maaq aingkaa musqa ihaan lain pababazbaz siin mapasasaiv i sasing. Nii aingka usaduan ihaan zingva babazbaz tu bununa. Madaqvas aupa? Masmuq aupa? Manau’az aupa? Nii aupa manau’az saduan? Lusqa aingka mapakahaan kalasu’, kusia tanuduq mapupuu ki tinau tu patasan mapudadaan. Maaq dau ka maqtu latuzaun tu qalinga a nitu madia. Aupa nii aingka ma’laz maqansiap tu makuaq a bunun ihaan uanglua.

Tismaupa ti, mavia ka uanglu un tu qanglas mapuliva ki bunun. Min’unin i ispulaliva bunun iniqumisan tu qaimangmangsut. Malabasin amin a bunun tis’uni ki uanglu tun minkanaang a iniqumisan.

Maaq amin laihlai, qatu’, kusbabai, siin hikuki una, isia amin Teknik tun tu kai’unian qaimamangsut. Tuza dau ka laupakadau bunun tu masvala’ daingazin a iniqumisan. Qabasang tunqatu munhaan dangqas qulbu dalaq, lauqu tau buan a tinunqatuan; laupakadau muqain mas’an nutdaa tukii a tinundazaan ihaan hikuki. Qabasang patantungu a, tunbabantasang amin a bunun, mitmuqu a hubung, Aupa madauqpus dau ka inudadanan. Makusia lutbu tu tamasaz munquma, ansaqan, mama ki qaimamangsut, miqdi daingaz a bunun miqumis. Laupakadau ka bunun makusia’in Teknik tinanas’i tu qaimamangsut miqumis, manas’akin a sinkuzakuza, sanakikai tidangaz mita bunun kuzakuza. Musqa tu maaq a Teknik una kai’uni ki ispasanpapanaq tu busul siin vakuzaang, maqtu amin mapalatpu ki nastu ti sikaupakaupa ka miniqumis.

114 年全國語文競賽臺灣原住民族語言朗讀文章 【丹群布農語】 高中學生組 編號 1 號

(文章大意 僅供參考) ※字數限200字

科技在我們的生活中

現今的科技雖然帶給我們方便，但隱藏的負面效果往往人類未能察覺的。「網路」可以豐富、方便生活；可以在虛擬的世界中，和不認識的人盡情地交談，彼此之間無互信基礎，成為犯罪工具，受害者眾多。

汽車、摩托車、飛機、船艦是科技的產物，以前繞地球需要很長的時間，現在只要幾日或幾個小時，現在輕而易舉。科技也帶給人類厄運與傷害，如發明戰爭的武器，更多的人類和建築遭到肆意破壞，也都是科技所撒下的惡種。