114 年全國語文競賽臺灣原住民族語言朗讀文章 【西群卑南語（原稱：初鹿卑南語）】 國中學生組 編號 2 號

na kiza i Valangaw

a aziyu ziya na Pinuyumayan tu sinasalem na aekanan mu, mau na dawa, kalumayan, vurasi, vu’ir zi uma’i ziya, mau nanta kinavaawan na saruma’enan. kana kurelrang muvalivalis za kakuwayanan mu, ulra lra pinarahan na koba (工廠) na pa’a’esep kana sato (蔗糖). zi na zinekalranan lra mu, kurelrang semalem za tevu, maremitrima’ nu semalem ta za tevu kema. zi i likuzan lra iturus ta ziya kana nokay (農會) semalem za re’a, palru harem kana ulra i kaylioziyo (改良場) na mitrepa semasukun kana sasaleman mu, tu ipatalratalram na mitrepa ziya kema mu, inta i kani Valangaw tu pinidare’an lra zi na wari lra, mau nantu kinarepa’uwa semalem za kiza kema.

kemay kanizu lra na nokay mitrepa semukun kana zazekazekalr za naniwanan zi tratrima’an za kiza. kana kipanadanadam lra kantu pakirungetran za sasaleman mu, kemirakaz lra ra’emetr kikarun zatu sinaleman na kiza. nu semalem ta za kiza mu, purazuk ta, hemisahis ta ziya za tralun, zi putratremel ta ziya, zi nu ’aremeng mu, mukuwa ta ziya puvuwa’a zantu ’aputr, kemasayasaya ta meliputr. salaw kauleulep nani na kiyakarunan. mawmu, nu saya ’ami maruwa ta parepuwan kiyakiza meniwan, kemani kana mitrima’ nani na isalem na kiza. zi maremutrima’ kana zuma na isalem ziya zi maruwa ta paka’inava zata inuvaawan i ruma’. kemazu zi marekakazuwan lra na miuwa’umayan kana kiza. harem na kiza mu, salaw pakamelri kanta i Valangaw, na muwa’uma ziya ta mawan mu, kazuwan lra na semasalem kana kiza. mena’u ta i Valangaw harem mu, marasazusazu na ’uma za kiza.

na pinatulre’ayan kemirungetr na kiza mu, salaw ’eras(u’eras) nu mivuwa’ zi ngulringulr zi tavu’(dalreu) zi pukasa imaran. na patalram ziya mekan kana kiza ’azi’a’azi marengay za “ pauwa ” kema.

kemay kanizu lra tu ikalalihu, mau nu zuwa ziya na muzazangi i Valangaw na trau mu, ’azi’a’azi patalram mekan, zi mau nantu mara’inavanava na kulriyames nanta aurung pakasemangal kanata wadadiyan na kiyatrevung kanat. nu mukuwa mu i Valangaw muzazngiya, ikalalup tremima’ za pidahakuwan za kiza!

114 年全國語文競賽臺灣原住民族語言朗讀文章 【西群卑南語（原稱：初鹿卑南語）】 國中學生組 編號 2 號

(文章大意 僅供參考) ※字數限200字

釋迦

傳統農產品有小米、陸稻、蕃薯、芋頭、樹豆等農作物為經濟來源；隨著時代改變，族人轉型種植經濟效益較高的甘蔗、鳳梨，最近幾年改種釋迦。

種植釋迦需要施肥、拔草、噴藥、夜間授粉、包裝釋迦等等工作，非常辛苦，卻能於一年中收成兩次，利潤較高，不但改善家庭生計，也造就許多族人的就業機會，現在釋迦已成為台東特有的農產品之一，成為主要的產業。