114 年全國語文競賽臺灣原住民族語言朗讀文章 【知本卑南語】 高中學生組 編號 2 號

inta samawan ta piangeraw nanta piningaiyan na mulralremes lra

nu patiyakeriz ta za saya mawan, ka’azi kazu ini a nanta piningaiyan zi maw nanta kakuwayanan na kinawatranan, nu iniyan zata piningaiyan zi iniyan zata kakuwayanan na kinawatranan mu, kaunaniyan lra ini a nanta mawan, kamawan kana Avangulran, mazu zi iniyan kana vinavalrayan i savak? mazu nu kemata mu, iniyan lra tu kakuwayanan na kinawatranan zi iniyan zatu piningaiyan, ’azi ta lra aruwa mukuwa maya’a mazalram. ini a mu, nintaw kinananayan na mawan tu anger. inta mu, kuwazu ta zi ’azi ta i kasilralrevang? pakunamuna ta parevuliyas kanini nanta piningaiyan na muwalremes lra, zata ’aziyan malremes nanta mawan, kemasurimeta ta lra!

harem kanta i zekalr na aruwa ziya marengay kananta piningaiyan na ma’izangan kaytayan lra. marayas ta mukuwa kimazayazayara kanazu na aruwa ziya marengay kanan ta piningayan na ma’izangan; ulra nu eman mukuwa ta kingkingera kanazu na mararengay kananta vativatiyan; kurelrang ta semenay kana senay na kinawatranan; kana ’ami’ami ziya zata saasaharan i zekalr, mukuwa ta kurelranga semasaharan, nu kuwani ta mu, aruwa ta menadanadam kananta kakuwayanan na kinawatranan, aruwa puwapuwa kanannu ikasaayhu kananta piningaiyan.

na sēhu mazalram lra kananta piningaiyan muwalremes lra zi pupana za sazu a paisu zatu ’aziya maranger palremes kananta piningaiyan, kazu za i zekalr zi maw ini a na patatalraman kana sasekingan, kananta piningaiyan. ta pukezangay na lralrakan zatu kirungetran patrungutrungulr kananta piningaiyan. inta na pinuyumayan trempa’ ta kananta piningaiyan na mulremes lra zi kuwazu ta patiyula zata anger? mazalrama ta nu uwalremes lra nanta mawan mu, ninta dadikesan ini na lremak.

“na maziyazi kana kawi itras na ’ayam, ’azi makaud kana kawi zatu waritu’an, amelri masalu kana kawi za ’azi uwaritu’, masalu kanantu kapkap nu muritu’ na kawi mu, ’azi kuy uwatani zi nantu ikasaalu kanantu kapkap zi ’uringetr lra” kuwazu ta, inta mu, ta kuwazuwaw ta anger. nata kinasaharan na mawan pupanayu nanmu ikasaalu zi ka’uringetr nanta anger, iawaya temelaka, inta mapiya salrangana ta patrungutrungulr kanini nanta piningaiyan zi a nayunaw nanta kakuwayanan na kinawatranan. alra inta papiya kemirungetra ta lra!

114 年全國語文競賽臺灣原住民族語言朗讀文章 【知本卑南語】 高中學生組 編號 2 號

(文章大意 僅供參考) ※字數限200字

瀕危語言族人應有危機意識

族群的建立要有語言、文化做後盾，沒有語言、文化，就沒有民族的存在。常去找長老們聊天、聽他們說故事、唱傳統歌謠、參加部落的大小祭典，沉浸在祭儀活動，可以習得傳統文化，加深族語能力。

「駐足在樹上的鳥兒，從不會害怕樹枝會折斷，不是相信樹枝不會折斷，而是相信牠的翅膀，對自己的翅膀充滿信心」同樣的，我們對自己要抱持著信心。親愛的族人，拿出你的信心，千萬不要灰心，共同的為語言的傳承而努力，延續文化。共同加油！