114 年全國語文競賽臺灣原住民族語言朗讀文章 【雅美語】 高中學生組 編號 2 號

ikapaw o niapoan

niononongan da no dehdeh am, no karowan rana o niapoan rana am, katepsan ra na, kaikapaw no niapoan. masaray macilovot a miwalawalam do iniapoan. ya malahet ononed ko, no ko jiasta o niapoan ko. yamanehed o ciringngeri.

nakmen no ka pivatvateh ko do pongso am, ori pa kakaro ko do niapoan ko, komaro ko do likey a gako am, mivatvatek ko rana do kocyong, mamiming o kanakan a mitkeh do gako, no manet rana mivatvatek so kalima araw do gako am, ka angay rana moli do vahey, a ka pacilovot do niapoan, ori ikasaray no onononed ko.

komaro ko do likey a gako am, ononongan na no niapoan ko, makapya ka so kataotao do kakarang no likey a gako. no kanang am, maniahey ko. teyka rana mivatvatek do kasaraw am, pilovoten da yamen no singsi, a ka panci na do jino o itkehan. mitkeh namen rana am, ji ko makaitkeh, ta ikapaw o niapoan ko, a to ko lavi a ikapaw o niapoan ko. naknakmen ko dang am, makongo malalayo do vahey namen, am ya na ji ahep rana, ori ikaniahey ko. ka to ko ngapaoan so niapoan ko do mahep. o ri pa ikatepsan ko, panci da no tao, ikapaw o niapoan.

ikapaw o niapoan do ikadoa am, mapo do komaro do a likey a gako kano si jyaikoa ya. no kakaro ko do kocyong am, yamian rana so makarkarang do kocyong a gako do pongso, am ji ko ni mivatvathek do pongso, nimangay ko do Taiwan a mivatvatek do makarkarang a gako.

mangay ko rana do Taiwan a mivatvatek am, o iniapoan ko, minda no ka pasakain da jiaken do sikoki. no kanang na am, marahet o ononed ko. ta to ko apawan o niapown ko. amian ko do sikoki rana am, astahen ko o niapoan ko am, amian pa o iniapaon ko do piwalawalam da, to da citaha ni somalap a sikoki, yaken na am, to ko lavi do sikoki, ta ikapaw ko o niapoan ko. naknakmen ko am, simango ra an, ka pakacita ko so niapoan ko. ori ikadoa na no ikapawon ko do niapoan ko.

yamian so ciriciring ko ipanci do niapoan ko, mo ama, mo ina, makapiapia kamo so kataotao, ji nio azababan yaken so ononed no nakem, ta ko katenngan apzatan o kataotao ko.

114 年全國語文競賽臺灣原住民族語言朗讀文章 【雅美語】 高中學生組 編號 2 號

(文章大意 僅供參考) ※字數限200字

思念

臺灣光復至民78年間，蘭嶼設有1所國中、4所小學，週六放學；國中階段，全體住宿，週日收假。國中學子與父母短暫相聚，聚後離別-「思念」家人，初離家學生，「思念」於夜。

第一次「思念」離別後的夜。國中學習階段，夜晚，盡是浮現父母溫馨陪伴，淚水如雨悄然，無盡夜，無盡「思念」第二次「思念」深刻長久。乘飛機離鄉，俯視父母身影，距離帶來模糊感，愈模糊，愈思念。離別年後方聚，「思念」悸動，淚水不止。