114 年全國語文競賽臺灣原住民族語言朗讀文章 【德固達雅賽德克語 (原稱：德固達雅語)】 高中學生組 編號 3 號

Mrrudu Paran

Mrrudu Paran, rima alang quri lmiqu Paran. Alang Drodux, alang Truwan, alang Boarung, alang Gungu ma alang Suku. Uxe ka alang Tntana, ini tutuy ka qbsuran daha Walis Buni, ano Seediq pneeyah rima alang lmiqu mslipaq daha ka Tanah Tunux.

Tmraqil riyung qqlahang na seediq ka Tanah Tunux. Muure paru ka laqi ma bubu mqedil daha, uka pnlxanan. Ano ba skagul rseno seediq mosa gmeyu qhuni bbuyu baro, slmeyun sapah qtinuh Tanah Tunux Paran. Ini bege pila ririh bqeurs seediq duri.

Mngari knkawas snegul ku tama mu mosa limqu baro, mosa ku dmayo mheyan qhuni paru, tllingis ku dmayo tama mu mheyan qhuni ciida. Tmraqil paru seediq ka Tanah Tunux ciida, mseyang paru seediq lmiqu, hbaro seediq wada huqil. Kiya wada mseyang paru seediq, kika Mrrudu Paran. Msange Mrrudu Paran ciida, sliyun na ka mnngari seediq bobo Mrrudu Paran, tpanun rulu toraku hadun na alang Gluban hini.

Alang Gluban nniqan Plmukan ka cbeyo han, bukuy alang ge lmiqu paru, berah ge lmiqu para uri; ssiyo ge yayung biciq ma niqan ka yayung paru ka berah. Niqan yqeyaq alang Gluban, qnpahan Plmukan cbeyo han. Psugan na yqeyaq ka seediq sneli daha kndalax Paran. Ini baka yqeyaq qqpahun ka ciida, kika mbeyax ppuuyas laqi, mbeyax naq prading smmalu yqeyaq, pqyaqun daha mphuma paye ka seediq hini duri.

Prading han, uka ani mmaanu ppuqun ka Seediq Gluban  han, malu lnlungan seediq Mbgala, seediq Tayal kesun ta. Dheya tikuh meyah mege kana so ppuqun seediq Gluban hini, so suke Bgala kesun ta. Kiya ini miyan chngii kesun miyan suke Bgala betaq saya.

sklui miyan rudan miyan ini rengo kari naqah ndaan Tanah Tunux ncbeyo. Ini nami kseyang uri, ini kesa kseyang rudan miyan, mqaras miyan msterung Tanah Tunux. Splawa nami meyah mekan ido sapah, smruwa nami Tanah Tunux knnaqah yami. Bale ba bale, smruwa ta seediq, smruwa ita Seediq uri.

Mntena qbsuran Walis Buni mesa, bleyaq mosa namu alang Gluban, bleyaq mmaangal, mskuxul, kiya dungus kesun “Alang Gluban”. Mbahang ta kari na qbsuran Walis Buni ita seediq Gluban, iya chngii kari na mmaangal ta ma mskuxul ta nii mesa.

114 年全國語文競賽臺灣原住民族語言朗讀文章 【德固達雅賽德克語 (原稱：德固達雅語)】 高中學生組 編號 3 號

(文章大意 僅供參考) ※字數限200字

霧社事件

霧社事件有Drodux部落、Truwan部落、Bwaalun部落、Gungu部落和Suqu部落等參加抗日。當時的日警非常嚴厲，苦力族人，孩子生活貧困、沒有自由，發生了霧社事件。事件後，餘生者被送到Gluban部落。Gluban部落有水田，但不夠分配給族人，剛開始食物不多，泰雅族人贈送豆子給我們，稱suke bgala。

先人對日本的惡事不記恨，原諒別人，別人也會原諒我們。如同頭目Walis Buni所說「到Gluban要互相相愛、彼此尊重」，這就是Alang Gluban（川中島）的意思。我們不要忘記頭目的話。