114 年全國語文競賽臺灣原住民族語言朗讀文章 【德鹿谷賽德克語 (原稱：德路固語)】 國中學生組 編號 3 號

Knkla bubu rudan

Rbagan o msangay ka sapah pyasan da. Pxal yaku ni swayi mu qrijil mqaras nami balay, yasa tduwa nami musa alang dgiyaq, qmita tama rudan ni bubu rudan da, tduwa musa tuhuy nirih mnswayi gaga alang dgiyaq.

Mmowsa alang dgiyaq siida psramal qyqaya djiyun ka bubu, psramal nami uuqun ka yami lqlaqi, mnarig nami siyang babuy, yasa smkuxul mduh siyang babuy ka tama rudan, sdamac na idaw mkan. Rahuq na hiya madas nami qnmasan, mdngu qsurux ni egu klgan hiyi qhuni uri. Yasa smkuxul mkan blbul, moka, bkiluh dnii mhnuk uqun hiyi qhuni ka bubu rudan. Tama o kika pgriq rulu, madas mnn musa alang dgiyaq.

Dhuq nami sapah alang dgiyaq do, pklug gaga “ pung! Pung ” msa tminun tqian niya ka bubu rudan. Siida qmbahang nami hnang nii do gtbiyax nami musa tluung siyaw bubu rudan, qmita gaga shuya tminun ka bubu rudan. Smiling bubu rudan ka swayi qrijil, “ bubu rudan gaga su tminun manu? ” “ gaga ku tminun pala paru? ” msa ka bubu rudan. Mlutuc smiling ka qbsuran qrijil, “ hyaun su ka pala paru nii hug? ” Lmnglung cikuh han ni smiyuk rmngaw ka bubu rudan, “ sbiyaw bi han o ida pala paru ka seapa laqi, pala paru ka ssapaw tqian ni shaluy mtaqi kabang, lkusun ni psmuhul hiyi uri wah! Kiya ni asi ka mkla tminun ka dqrijil sexual ” msa ka bubu rudan.

Rmngaw duri ka bubu rudan, “ ida uxay saw nii ka waray scinun sbiyaw wah! Ida bnarig ka nii da. ” Maku gmaus tunux dha qmbahang ka dha mnswayi qrijil nii. Kiya ni smiling duri, “ bubu rudan, mmeenu ka waray sbiyaw hug? ” Kiya ni mtutuy ka bubu rudan, wada mquri rpun niya, ini qbsiyaq do nii mduuy kingal pungu nuqih ka baga na, mquri dha mnswayi lqian qrijil hiya.

Knhuway tmgsa ni iyux pkla dha laqi laqi qrijil nii ka bubu rudan, “ Krig ksun ka hangan bubu na. Paah rabu mhru siida o ida mgsama ka wasaw na, mgsaas ka wasaw na do tduwa sqtun dni skrigun da. Ida gaga qmuru na hiya ka ngalan wasil. Kingal hngkwasan o tduwan entru bitaq enspac hari ngalan. Ida dsnaw ka muda smqic han, sliun dha ni saan pusa siyaw gaga smkrig na dqrijil. Uda smkrig nii ga uxay ka lxan muda, asi ka smbarux ni smtuku kiya ka ini sgila jiyax smkrig ” msa ka bubu rudan.

Dha laqi laqi qrijil nii o mnuda tngsa ka bubu rudan do lmnglung ka dhiya, kiya ka “ phuma ta nanaq cikuh krig uri hug? msa..

114 年全國語文競賽臺灣原住民族語言朗讀文章 【德鹿谷賽德克語 (原稱：德路固語)】 國中學生組 編號 3 號

(文章大意 僅供參考) ※字數限200字

祖母的話

放假後，兩姊妹準備去山上的部落看祖父母。抵達時，祖母在房間「砰！碰」作響的織著布匹。祖母說：「織布可做背帶、床墊、蓋被、披肩！這些是買來的線材！」兩姊妹聽得一頭霧水。

祖母：「苧麻線取自於苧麻莖的纖維，冒芽的幼苗葉是呈青綠色，成熟時呈淡黃色，從根的上方剪斷，刮麻取其纖維。一年可採收3-4次，採收剪株是男人的工作，它們會送到女人刮麻處。刮麻不是件輕鬆的工作，通常會採用借工與還工的模式進行。