114 年全國語文競賽臺灣原住民族語言朗讀文章 【德鹿谷賽德克語 (原稱：德路固語)】 高中學生組 編號 2 號

Gaga mu giman duri ka kari rudan

Malax ku meuyas pyasan tgciway do, musa ku meuyas patas alang breenux, qmeepah ku alang paru, mstrung ku snaw mu alang paru uri, dhuq sayang wada hmrinas mspatul hngkwasan da. Paah hiya siida ungac seejiq ka prngagun mu kari Seejiq, kiya ni wada mu kmdudul smhungi ka kari bubu mu da.

Niqan kingal hngkawas, pklug mmowsa pspung matas tntun kska kari Seejiq ka laqi mu snaw. Yaasa wana musa alang kika qmbahang hnang kari bubu rudan, rahuq na do ungac qbhangan ka kari Seejiq da. Kiya ni knttu smiling knan ka laqi mu snaw, ida uxay dungus bi ka kari mu Seejiq uri. “Seejiq ku balay ka yaku hug? Ma ku ini rngaw kari mu nanaq dhug?” Siida mnihur bi ka qsahur mu smiling ku knan nanaq. Manu ka laqi mu qrijil o mlutuc rmngaw knan, “Bubu! Seejiq ta balay ka ita, iya ta shngii ka pusu pnyahan ta” msa! Siida asi tkla ka tunux mu, asi trawah ka lhbun mu.

Kiya ni mangal ku qnawal baga, pusa ku qnawal nirih mu qbsuran qrijil. Yaasa qnbahang mu kari o gaga tmgsa kari Seejiq ka hiya, wada hbaraw bi ka tnegsa na seejiq da. Ana nanaq saw mrudan, ana nanaq saw mbbiyax ni lqian, ida na tnegsaan kana. Nirih mu qbsuran qrijil nii ga, qmbahang saw mkmsluhay ku kari Seejiq do, mqaras bi ni smeiyah bi knan. Yaasa dhiyaq hari ka saan smluhay kari, kiya ni smiling knan “Tduwa su teapa basu meiyah smluhay kari hini kngkingal iyax sngayan hug?” Siida ini ku lnglung ana manu, asi ku siyuk “Tduwa ku teapa basu kingal patas hidaw musa smluhay.” Kiya ni paah hiya siida, mqaras ku balay empeuyas ku patas dungan ka yaku.

Prajing ku smluhay siida, ini ku bi kla qmbahang, ini bi iyah ka kari mu uri. Rmngaw ka emptgsa “ Uxay wana murux kari ka slhayun, asi ka mdrumuc qmbahang ka birac, asi ka qmita egu bnatas ka dowriq, asi ka smpug ni rmngaw ka quwaq, asi ka matas ka baga uri” msa. Kiya ni drumuc ku musa Cu-yu E re-yueyn miying slhayun mu, niqan bnatas, niqan hnang malu balay slhayan. Duri ni mdrumuc ku balay matas bnegay ptasun patas emptgsa uri. Kiya ni wada ku kmdudul mkla qmbahang, mkla smpug ni rmngaw, bitaq ku mkla matas uri da.

Smluhay ku kari Seejiq dhuq sayang, mqaras ku balay qulung ku mnangal pnspngan mu kari tntun kska tgbaraw da, tduwa ku teumal wiki pidiya seupu tmhjil kari uri da.

114 年全國語文競賽臺灣原住民族語言朗讀文章 【德鹿谷賽德克語 (原稱：德路固語)】 高中學生組 編號 2 號

(文章大意 僅供參考) ※字數限200字

我把母語找回來了！

國小畢業去城市讀書，在都市工作、結婚，離開部落已有40多年了，漸漸把母語給忘了。有年，兒子要考中級認證，不停地問我，我的族語也不是很道地，我的心很酸。我聽說堂姊在教族語，她很歡迎我去學習。起初，我聽不懂也說不出族語。我很認真地學習，慢慢地聽懂、會拼讀與口說，直到我會書寫。

我終於通過中高級認證，我可以參與維基百科翻譯。大家一起來學習自己的語言，讓我們傳承先祖的語言。