114 年全國語文競賽臺灣原住民族語言朗讀文章 【宜蘭澤敖利泰雅語】 國中學生組 編號 4 號

mlu zitengsya

maki lela beh alang rgyax ga kyan zitengsya na la’i ga ini piyux, siga miyuk m’was ppwasan biru mrkyas lga, yaba yaya hani ba’ mnglung ma aki naha bisun zitengsya la’i hani la, baha mcwa halan m’was biru ppwasan biru mrkyas ga theya hayi, yaba yaya uyi ga mosa mtiyaw rgyax than pila, iyat kba mosa magan malax m’was biru la’i naha, mosa la’i naha nanak khani mwah sali la, baha mcwa ungat basu lgan uyi, nanu yaba yaya hani ga ba’ mbayi zitengsya sbey naha la’i lgan nya mosa m’was biru ru mwah sali.

aring cami cipuy lga yaba ru yaya myan wan calax la, baha mcwa yaba mu mnglung lhangan cami nya tugan la’i hani, wayan mtiyaw mlu xune ini aki beh myan, nanu tugan mtswe myan sgagay cami ini cami s’un, suyan mu mlikuy ga p’was biru ppwasan biru mrkyas la, siga kyan c’oli psba hiya kngun mlu ya’eh na c’oli lga mosa ya’eh babaw nya la, nanu mama mu Yawi ga si nya rasi mlahang suyan mu mlikuy, mama mu Yawi ga Bokusi mlahang kyokay tyawun nya, psong mosa mlahang kyokay inu lga nanu maki kya la, suyan mu uyi lga si glu utux sali mama mu maki ’byan ki’an Bokusi beh kyokay kya, cami sswe mu knerin iya ga nyu cami m’was biru pwasan la’i beh alang myan nanak, nanu si cami ms’un mlu mosa m’was biru ru malax m’was biru.

mhngi ryax lga suyan mu mlikuy mlu zitengsya mwah sali, m’es caku ci ms’un cami tugan mtswe myan, ms’un cami suyan mu mlikuy ga, showay ci lungan mu ru kyan stman lungan mu uyi, baha mcwa aring cami cipuy nya ga suyan mu mlikuy ba’ ci mlahang cami, ini cami nya tlihi c’oli.

mhngi ryax ga mlu zitengsya mwah sali suyan mu mlikuy, plgan pngan cami nya zitengsya nya su’un miray utux alang myan, masu myan miray alang lga rasun cami nya beh pwasan biru tanux halang miyi alang myan kya, psba’an cami nya san kenu mlu zitengsya, ana caku mngungu ci tkba zitengsya ga, suyan mu nyu psba cami, nanu lokah caku ci tkba loyi, memaw caku toruy tkba zitengsya ru yinga caku ci tuli loyi, ana nyu memaw magan ilis, skahun caku me’ lokah ke suyan lga, thoyay caku tkba kba mlu zitengsya la.

mhngi ryax lga suyan mu mlikuy mwah sali ga, swalun caku nya mlu zitengsya nya miray beh tanux sali myan, babaw nya lga mnaga caku kryax mhngi na ryax hani la, swalun caku nya ana mlu zitengsya nya suyan mu hani, baha mcwa mlu zitengsya na yaw hani lga wayan mu sli calay la.

114 年全國語文競賽臺灣原住民族語言朗讀文章 【宜蘭澤敖利泰雅語】 國中學生組 編號 4 號

(文章大意 僅供參考) ※字數限200字

騎單車

過去，有單車的小孩很少，因為沒有公車可搭乘，國中通常離家裡很遠，父母會買單車給上國中的小孩，方便上下學。從小父母就離異，爸爸要養三個小孩，外出跑船不在身邊，哥哥升國中，Yawi叔叔擔心哥哥學壞，把哥哥帶在身邊照顧，我和小妹是在部落的國小讀書。

假日，哥哥會騎單車回家，三兄妹在一起時，是我最快樂的時光。哥哥會載著我和小妹繞整個部落、學校操場，會教我們騎單車，我很期待假日的到來，騎單車變成我最喜歡的活動。