114 年全國語文競賽臺灣原住民族語言朗讀文章 【北排灣語】 國中學生組 編號 1 號

mizemzem a kalevelevan

izua za maraljaljak, a kina a kama kata aljak a uqaljai aya, ari vaiki a mavavuwa aya tiamadju, sa mirava tiamadju na kemavic ta sikawu aza kama, na tjemuqulj ta cepeng a kina, sa vaik a sema vavuwa tiamadju. ka djemaljun i tapav tazuwa, tjaljumazawu ri unu a kivangavang, uzacu a su papa, uzacu a su kuku ayayin aza aljak. pai, vaik a sema kavuavuan a za marecekelj a masik tua puvaquwan.

manu ka cuayanga, miseleman sa ka zemzem a kalevelevan, aicu muri qemudjalj a paljeqaca! ari vaiki a mirava tuwa tja kinasi vavuwan aya tiamadju, sa pakirimurimu a vaik a sema tapav. palamu sa djaljun i pana tiamadju, manu samalji tiamadju! kumayanga qacanga zaljum aya, tjaljumazamazawu ri unu i ljaviljaving, ku sisangasan a tinuqulj ni tjaina, katua ku kinacu aya zua kama.manu ku kicepelivav a ku aljak aya zua kama, mapeljuqanga zaljum! sau vaiku a cemikel a sema tapav, nia lapavanga nu tiyav…. ayayin nazua aljak a tjemautjav! ini… kaljavawu a ken…kacuwa ken… sakamaya! ayaya zua aljak, a qemawuqawung… ljakuwa, vaik sakamaya azua marecekelj, malipatj tua gadu… yamanu sisalu a ken ni kina ni kama, aya zua qunuqunu! sa vaik a kicepeliv tua tapav niamadju.semidudu sakiqeljev sakikezekez! pai, ka maljiya, vaikia malap tua tja aljak aya za marecekelj, manu tevuta tua gadugadu tiamadju, mapacucun tua umaq niamadju, ljakuwa aku neka nu djaljipdjipdjip, aki yanuwan a tja aljak? mataviq aravac tiamadju, ka djaljunen i tapav, manu ka suqeljevan, na kikezekez aza timadju a qunuqunu.

tiamadju a marecekelj ka sucaqcaqan sa sazuayin a ljiadut, na qemevet ta sialja kata tjalikuvalj(rumuk), na macaiyanga… qemaung tiamadju sa kacuyi a semaumaq… makuda zua tja ljaqediqedi a qemauqaung? ka kemeljang anga za ljaqediqedi tu pasakuyakuya tiamadju, vaika paseqeljing sa semasa tua varung niamadju. kudayin a nia aljak a kina taitaitan, ta pinuyin a cemevelj sa tja aljak aya tiamadju, tja pimazavav i kasintan anan aya sa semuluseluseq…

ka maljiyaljiya a kadjamadjaman, garavagav aza sinicaqev, tazuwa aki makuda aizu? ki manu mevaljuvaljut a tjaaljak aya tiamadju? sa sucaqevi, manu qulu na qatjuvi a kamavanan! tazua vaikanga mavilad sakamaya azuwa marecekelj iniyanga ka palikuz aza kina aza kama…

114 年全國語文競賽臺灣原住民族語言朗讀文章 【北排灣語】 國中學生組 編號 1 號

(文章大意 僅供參考) ※字數限200字

天空烏雲密布

夫妻要去田裡，讓兒子待在工寮玩，沒多久天空一片漆黑，他們想趕回工寮，河水已暴漲，爸爸先涉水將東西送到對邊，向對岸的兒子呼喊：「你回去工寮，明天再接你。」孩子哭喊著說：「爸媽離我而去！」只好回去工寮，把自己鎖在屋內。隔天，夫妻去接兒子，把門鎖解開時，竟看到孩子沒有氣息了，夫妻帶著兒子回家，暫時擺在地上。清晨，突然看到地面上覆蓋的地方抖動起來，竟是百步蛇的頭在顫動，此時夫妻頭也不回地拚命的逃。