114 年全國語文競賽臺灣原住民族語言朗讀文章 【知本卑南語】 國中學生組 編號 2 號

ku kinazalram kana kurelrang ku kana tulralre’ayan zata pinizuwa

kurelrang ku lra kana tu iwayaiway na goziyusiya zatu pakazaalram kana lralrakan kemudakuda ta temulre’ay kananta pinizuwa.

na kurelrang kanini na iwayayway mu maw na kemay i Valangaw kana iyaiyan ziya na goziyusiya na lralrakan na siyaing. na wayway mu kazu kana vulay zi ’inava na mingadan i Katratripulr kana ’eving.

kanini na wayway pazuk tu paresenesenengaw mi mutupidasevang zi tu parepakuwakwayaw mi, ulra na miturus, ulra na mutulre’ay vulay, ulra na paturus kana tuki zi maw na ’ilrepatan.

ulra na sinsi panadam kana linalimayan demaway, mena’u na sinsi zaku dinaway mu, kirekamelri kema. ulra sinsi tu pakazalramaw mi za tu paisu na marekamelrimelri na kanatal, na sasa na sinsi tu pana’uway mi za kasahasahar na iga natu pauwayan mu ’emetru mu marengeran patulre’ay mekan, nu aidaidan lra mu ka ulra mu markasazu amu alaken, panadam kaniniyam kemudakuda ta ’ememetr zata nirangeran, mazalrama za eman izu na tratrima’en zi eman izu na ’azi tratrima’en, nu kemazu mu karuwa musama’ ata paisu zi ta apetraw zi aruwa ta parkipiya kananta anger izu na marpazangal izu na ta nirangeran tremima’. nu ma’izang ta lra mu, ta kuwazuwaw kemuret ta paisu ’azi ta mipapela’.

nu ulra lra ta kakuwayanan na halremhem mu, masalu ta nu likuzan mu ka’inava ta. inta na lralrakan temakakesi ta ziya kara ’azi ta ziya kararuwa muvales kietan mu, maw mu karuwa ta menadanadam za kemuda ta kemuret kanatu i pudeer ta maza’izang zi nu ta pinialrakan zi na kapavilung na angpaw, ’azi ta mipapela’ ’azi ta trematrima’ za ’a’awan amanan na ’emilring kana ’imaran na akanen, ’azi ta ’emilring kana vulay na kavang ’ata matrikatruk ma’ivava’iv zata nirangeran, nanku nirangeran mu tratrima’ ku za tinnaw. i malri za i nani talrased kantu lima kikarun muvales venaaw kaniyam ’azi ta kemazu mipapela’.

kanini na telu wariyan sazu naniyam kinazalram kiniveray na ka’inavayan. kanini na iwayayway kazuwan naku kinazalram na ’aliali’an(ngangidayan), salrangan mi temakesi salrangan mi ’alrupe’, salrangan mi pakulima, salrangan mi semenay malikasakasaw salaw mi misemangalan, purulriketri ini na telu wariyan, mupana lra na yulanbas zi mada mi lra niyam eman ziya salaw mi maviring zi muitras mi kana dusiya avuruk mi lra.

114 年全國語文競賽臺灣原住民族語言朗讀文章 【知本卑南語】 國中學生組 編號 2 號

(文章大意 僅供參考) ※字數限200字

參加青少年理財營的心得

我參加了青少年理財營。我們來自台東各個儲蓄互助社的社員。活動是在知本溫泉舉辦的。活動中有分組競賽。有老師教我們手工藝，認識各國的錢幣，老師放影片教我們在生活中控制自己的慾望，懂得必要買和不必要買才可以為大目標和夢想存夠錢。 長大要持續理財規畫，節儉才會幸福。我們雖不能賺錢，但可以學習規畫零用錢和紅包。父母辛勤工作賺錢，我們更不應該亂花錢。三天獲益不少，我認識了很多朋友，車來了，我們上了車回各自的家。