114 年全國語文競賽臺灣原住民族語言朗讀文章 【拉阿魯哇語】 國中學生組 編號 1 號

pahlivinga hla’alua

pahlivinga Hla’alua kiariari tam pakaritʉkʉhlʉ, tarʉtatʉkʉhlʉka pahlumiamia hliparimia, tam ’ahlupuka hl hlusa Hla’alua, kuhlaisai pakaritʉkʉhlʉ macacahlia rumurumu tuvalaku, kuhlaisai, valakuvanukanuka valakusarapungu sipahlivingi hlahlusa; aparaiahla mapahlivinga ahlaina, sipakiapuhlu sitakua tamaiarʉisa hlakana’ana, tam hliulavalava tuminʉnʉ turarapuru aparaiahlʉ hlitapana.

pahlivinga hlʉngasʉ hlahlusana, matavuhliu mʉlʉngʉsʉ tapungu tikuru, lapai, tapisi malicʉcʉ papuhla vanukanuka valaku’ukui nua sarapungu valakutaurungu, hlʉngasʉ hlahlusa rianʉ hliarumia valaku’ukui hla valakutaurungu tumamahlʉngʉ vanukanuka sarapungu, hlitahlisua tuvakʉ ivavu sarapungu, hlitahlisua ulimakiana ’alapungu, hlipatavʉhlʉra ia vaciki ahlanʉ, aususuakiana ’alapungu takaukau, aisa hliasihlipa mapuhli isisi hlatarʉaʉ, pahlumiamia hlikuaivavu sarapungu ’alapunguna ia, ta’iaraisaka hlitumalʉlʉvʉa takaukauna, cucutahlana kiariari marapihlia tahlana malʉngʉngʉisana, miasasihlipi ’alapunguna sarapunguisa, tumua kuapasapu muvavilihli hlitalʉlʉva takaukauna.

’ilikusu tikuru maru upatʉ hlimarisisiri tapaʉ, angahli vaciki miungu ahlanʉ mutʉkʉtʉkʉhlʉ: mahlisarʉ, malangihlu, mapuhli, valacuku, hlaka cukahlangʉ upatʉ tahlana, hla sipacanitʉkʉ tahlana, vaasu ia hliumikua sipaurara hliarumia ahlihla alʉmʉhlʉ, sipuavahli cucutahlana hla tam ’ahlupu, kaupaupangʉ ia hlimarikimiahlʉ ucanii raahlika tuahlʉ marikipuahlʉ masipauraraisana.

taipa ahlaina ia, hliasihlipa ’ukucu turukuka, aluhli malicʉcʉ, valacuku malicʉcʉ, mʉlʉngʉsʉ tapungu tikuru, mahlarataʉ hlitinʉna lapai mavacangʉ tapaʉ, taipa ahlaina hliasihlipa ’ukuhlucu turukuka, aluhli malicʉcʉ valacuku ahla mapuhli mʉlʉngʉsʉ tapungu tikuru, valacuku tikuru kaHlihlala nuka kaPaiciana, tapaʉ mapuhli ia kaVilanganʉ pahlu miamiaisa, miasasihlipi ’ukuhlucu turukukana ia, hlaka siliatʉnʉlʉisaka hlitumalʉlʉvʉ arupakari tahliaria akuisa arasʉsʉma hliangahli turukukana, hlipasamanganʉa turukukana marapihli cucutahlana, ahlaina Hla’alua marumuku apivivilau tarʉtatʉatʉkʉhlʉ, tapaʉ mavacangʉ hlʉngasʉ, maivavu tikuruna tuahlʉita aunani pukarahla hlʉngasʉ.

114 年全國語文競賽臺灣原住民族語言朗讀文章 【拉阿魯哇語】 國中學生組 編號 1 號

(文章大意 僅供參考) ※字數限200字

拉阿魯哇的服裝

服裝有不同意義。男子盛裝為紅色長袖上衣、胸袋、柴火袋、黑色短裙加上山羊皮褲與山羌皮帽，皮帽前鑲貝殼、帽頂縫有五根羽毛，衣背有黃綠白藍色線條，勇士手上戴上臂環，用山豬獠牙製成，通常只能戴一層，頭目可配戴兩層。女性以頭巾纏髮，插上公雞羽毛髮髻，黑裙、藍或白色長袖上衣用不同顏色的流蘇，裝飾髮簪、上衣。服裝承載美麗的文化蘊涵，族服穿戴時機不能馬虎，通常在祭儀、節慶當中才可以穿上盛裝，以表示尊敬與禮節。