114 年全國語文競賽臺灣原住民族語言朗讀文章 【拉阿魯哇語】 國中學生組 編號 3 號

siatangura ʉvʉcʉngʉ

maci kualialʉhlʉva kialangʉlangʉ Miatungusu Hla’alua, nua kilaliali pariavuvutukuhlu ia, marumana ucani sikilaliali mualʉvʉ hliahlumia ʉvʉcʉngʉ, ma kuparaiahla sitakuamia maru mʉmʉaku paraiahla kurarau hla kilalialia, kana’a ia sikilalialia caihli ʉvʉcʉngʉ, mairahlu anʉanʉ tahlana Hla’alua kiariari ia ʉvʉcʉngʉ. ma angahlahlana ʉvʉcʉngʉ hla siliatʉnʉlʉna, kuparaiahla ahliakua rianʉ takualangʉlangʉa taiara, kuhlaisai angahli hlilʉmʉka maiatuhluhlu, miungu mariaʉvʉcʉngʉ hla umaai, sikuatitipa hla kilalialiana rianʉ umarua palisia taku’i’iarʉ, sipakini siaravacangʉ hla mavahlaʉvaʉ arataisa, hlahlimililika masuisa tuahlʉ pakuvacuku cucutahlana, sikilaliali caihli ʉvʉcʉngʉ maru ualu sikiamia, hlimususua: kilalialia umasasapa, umaʉrapʉ, muaumuma, mariapucu, apikaunga, mavavaru, mariatumuhlu hla muruacʉka.

umasasapa ia, uakikirimia hlamamana, asasapana hla umala hlalungu takipuu’a iaʉkʉta asasapana, kani’i ia sipatakuacahlia cucu’u usumanʉ marucua umasasapaisa, uapapalucu saliri mavacangʉ ia, acahlicu umasasapa, umurapʉ ia hlamama salia mahlava suliʉvʉcʉngʉ  nua mapaci, mahlukua taruarapana pakiau pitamu ruamiacu tarurapʉ, apahlaapa patalʉlʉvʉ cuculikanana takʉlʉsʉ taku’i’iarʉ, kuhlaisai kani’i alupaliavalʉna, maci talulʉpʉngʉ ia, uapapacu usahlʉ pukua vavarara, kilaliali muaumumacu mahlitarurapicu ma aatʉ mariapucuna, takuamia kani’i ia ahlahlaina muasa mumumahla, hlitakumiana tumua umauhlunu alamuru ahlaina apahlimu ahlamʉ, kani’i pasamia muasacua hlahlahlusana mahlukua sakʉrahlʉ parivutukuhlu sipapuhlaisa aanʉisa, maci mariapucucu pakiaturucua palunguna, sitakuamiaisa maria ʉvʉcʉngʉna, ma mariaʉvʉcʉngʉ mualualu aari ia matialangicu hliarihlipia racu’u hla rahlʉngʉ taruvuka, arisa ruavicicua hlamamana laʉlaʉvʉisa hla mahlava aruamiasa mapaci mahlukua ʉvʉvʉcʉngʉa, kilaliali ’ihlicu langica hla ’ihlicu sasaruanana pitamu, hla umahlikua hlakana’ana malitʉnʉlʉ sia’ ʉ’ ʉraisamana mii.

hliputunganʉacua ʉvʉcʉngʉ ia kiacunguhlucu matasakʉ apikaunga, apialangʉ imarʉ hlicuhluku mapaci hla ahlu’aiu hliapiamʉhlʉa cahlu’u, maripucua hlilʉmʉlʉmʉka asavungana hla imarʉ hlicuhluku mapaci, pavʉhlʉvʉhlʉra makukuacu ’ʉlʉvʉ maru vahlita kilaliali, kilʉpʉngʉ ia, alʉcisa palungu pihlingina nua usumanʉisa, acacani iravarʉ pahlʉmʉhlʉmʉ ru’avatʉ risakʉ, ruvanaisa kana’a, kilalialicu mavavaru arisa kʉlʉpʉngʉ kumamahlipapu, misasʉmʉ tahliaria makiahluhlucua hlimatasakʉ pihlingina, ’ʉlʉvʉ marikua salia kilaliali mavavarua kilʉpʉngʉ, paaucu ’ʉlʉvʉ hliarivarua ʉvʉcʉngʉ, maitativaʉa ’ʉlʉvuna maini tangusuhlu makuhlahluahlusu hla kilaliali, macua imarʉ mapaci tangusuhlu ia, apahlavʉisa ’ʉlʉvʉnaka hlaka liuhluisa. mualavalavaʉ usia vulahlʉna, kiakucucua cucutahlana miararumana kitaisa apikaungana kialʉlʉpingicua sikilaliali ucani caihlina, sikialavalavaʉ kilaliali ia muruacʉkacu, tarisiacʉpʉcʉpingicua aucaucani pihlingina musa mʉrʉcʉka.

manikika sikilaliali Apikaunga Hla’alua, ku ausi sikilaliali Miatungusuna masasangarʉ, hla macua Apikaungana ia sikiapalisia ’ihlicu langica marucua kilalialia mariaʉvʉcʉngʉna, inicikika cucutahlana tuahlʉ muhlusuhlusuka siangusipi, mahlʉlʉsʉ hlitakacicihli tumangurana.

114 年全國語文競賽臺灣原住民族語言朗讀文章 【拉阿魯哇語】 國中學生組 編號 3 號

(文章大意 僅供參考) ※字數限200字

小米的一生

拉阿魯哇除了有聖貝祭、捕魚祭之外，還有小米的歲時祭儀。過去主要食物就是小米，在經濟、宗教，不同面向都扮演了很重要的角色，從種植、照顧，乃至於收割、儲存，都有嚴謹的儀式動作需要執行，以求小米可以很順利、很平安的成長，並且結果豐富，餵飽族人。

小米的歲時祭儀共有八項儀式，分別為：開墾祭、播種祭、除草祭、收穫祭、進倉祭、祖靈嚐新祭、小米豐收祭與狩獵祭。小米歲時祭儀，不像聖貝祭那麼熱鬧，可是小米的歲時祭儀也一樣嚴謹，有著嚴謹的小米歲時祭儀，使得族人們可以延續生命，與自然和平共處。