114 年全國語文競賽臺灣原住民族語言朗讀文章 【宜蘭澤敖利泰雅語】 國中學生組 編號 1 號

wa’it thok biyak kahung ru lalaw Tayal

maki rgyax yunang na Tayal ta ga maki sa’ ing yaw skayan naha calay, utux yaw ga wa’it biyak kahung, utux yaw ga lalaw na likuy Tayal.

uyuk biyak kahung ga cikuy ci wa’it nya, ini kba nanak kmehuy nni’un, siy naga mani knehuy na yaba yaya biyak kahung. hopa cikah uyuk biyak kahung lga, mn’aring mhtuw wa’it nya la. aring kya lga t’aring tkba kmoyah uraw ru mkhani nanak nni’un nya. nni’un na biyak kahung ga piyux calay, yani hayi ali ruma, ngahiy, cehuy ru bbway nku abaw gaciy, sliy naha ci mani kwara ni’un hani. tehok ci utux ryax, hopa calay wa’it nya lga, thok biyak kahung san ta la. thoyay nanak mosa mita yaya biyak kahung ru ms’un m’uyuk nanak la’i naha uyuk biyak kahung la. ana ima c’oli mita hopa wa’it na thok biyak kahung ga, memaw naha pgyaran mgyay ru kngun naha tmleh. maki ta cka rgyax yunang na Tayal ga, pu’ing ci hopa ksinu lungun naha ga nanu yaca ku maki hopa wa’it nya ku thok biyak kahung.

mosa mkaraw rgyax yunang na Tayal ku likuy Tayal ga, ini naha ci yungiy panga tokan ru hmukuy lalaw Tayal beh hwinuk naha. la’i cikuy Tayal ga ini naha pbingiy lalaw Tayal, baha mcwa ini lokah piying naha ming lalaw Tayal ru kngun naha mosa magan ilis ku la’i cikuy. mrkyas hayi kawas naha ku la’i likuy Tayal lga, bi’an naha bakit ru pson naha mosa mebun ’sya llyung, pson naha mosa tmutu araw khoni ru, rasun naha mayah pbingun naha karoh ru t’aring mosa tkba mnayang ru m’omah uraw mayah. lungan na bkis heya ga aki mosa lokah ’ba naha ru kakay naha, babaw nya lga thoyay mosa panga tokan ru maki piying ’ba naha ru thoyay lmeli kmut lalaw Tayal.

tehok ryax nku mosa pcpung la’i mrkyas Tayal lga, ima ku thoyay calay m’likuy Tayal kwara ku la’i mrkyas Tayal ga, pson naha mosa kmalup beh rgyax yunang na Tayal. ima ka waya ci thoyay hmok meta ksinu nku lalaw naha ga, ima ka waya ci thoyay panga ksinu nku tokan naha ga, aring kya lga mosa naha san mlikuy ci Tayal la. baha mcwa, babaw nya ga nanak ci mlikuy Tayal ku thoyay kahun mning naha lalaw Tayal ru mosa thoyay panga nku hopa wa’it thok biyak kahung ku tokan naha. nanu yaca ku kwara likuy Tayal ga nanak ci wa’it thok biyak kahung ru lalaw Tayal skayan naha krayx.

114 年全國語文競賽臺灣原住民族語言朗讀文章 【宜蘭澤敖利泰雅語】 國中學生組 編號 1 號

(文章大意 僅供參考) ※字數限200字

山豬獠牙與泰雅獵刀

泰雅族的山林獵場裡常說到兩件事：山豬的獠牙與泰雅的獵刀。

山豬長大，獠牙就會開始長出來，就開始學習挖掘泥土、找食物，在泰雅的山林獵場裡，真正的動物之王就是長著大獠牙的大山豬。泰雅勇士爬上山林獵場，一定不會忘記背起獵物袋及在腰間繫上一把泰雅獵刀。到了男孩成年禮測試的時候，那些成為泰雅勇士的泰雅男孩，會到泰雅的山林獵場去狩獵，那一刻起，他們就是個真正成年的泰雅勇士。