114 年全國語文競賽臺灣原住民族語言朗讀文章 【汶水泰雅語】 高中學生組 編號 1 號

ulay na’ Taian

ulay na’ Taian ga kiya cku’ siyag na’ luliyung na’ Mayri’. tumragragiyax ’i’ minang ru tayhuk cku’ Tabilas ku’ sisiputu’ la. talan na’ sisiputu ku’ makilux ka qusiya’. kai’ san na’ siputu ku’ Cinsuwei ga, “ makilux ka qusiya’. ” tiku linuwan naha’ ka kaki’an na’ quwan na’ ulay ka hani ga, asi naha’ san maha’, “ Cinsuweicun ” la.

kiya cku’ siyag na’ luliyung na’ Mayri’ ini ga ik na’ ragiyax na’ Tinul ru Camaputing ku’ quwan na’ ulay . yani uwiy ku’ kakian nku’ ulay na’ Chinkuwangsancuwang. linuwag na’ tomuk na’ Tabilas ralu’ niya’ ga Turay na’ Kaynu’. babaw niya’ la ga, muwah ku’ Gipun la ru kabalay naha’ cu’ Cincalyawyangso. aqih gi kiya cku’ siyag na’ luliyung na’ Mayri’. pantaw talan ku’ cinalxan niya’ ru kahi san na’ Gipun maha’ Kaminosima. yani san na’ Itaal maha’ Sangtawwuncyen. muwah ku’ tawki’ ka Huwang Ciye ru sinraluan niya’ maha’ ulay na’ Husan. babaw niya’ la ga muwah ku’ tawki’ ka Cyang Cing Kuwo pasraluan niya’ ku’ ralu’ maha’, “ ulay na’ Taian ” la. yani pakabalaiq ku’ kinqiyanux na’ Itaal cku’ Taian maha’ ma.

ulay na’ Taian ga balaiq cubalay ku’ qusiya’ niya’. hawti’ ru ukas ku’ aqih ka umimaw cku’ ma’uraw ka babunaqi’. ma’uba’ ru ukas tikay ku’ kinsawkan niya’. maspatul cu’ mapitu’ ku’ kinmakilux niya’. sipayma’ ku’ ulay ka hani ga sikabalaiq na’ hihihi’ ru pakamagbatunux ku’ raqinas. kiya ku’ ralu’ niya’ cu’ buwinah maha’ “ capaang a’ magbatunux ka’ ulay ”. nababalayqun nku’ Miyawlisyencenbu ru sipakabalay naha’ cku’ papaganawngan ru a’angayan nku’ Taian. ma’usa’ i’ ulay na’ Taian ga, asiki mana’aring cku’ Tayku’ ru masikura cku’ raniq na’ Taysansyen ru umubu cku’ raniq na’ Miyawlyoc’syen la ga, patayhuk cku’ ulay na’ Taian la. gumlug su’ cku’ raniq ka hani ga tatalan su’ ku’ balaiq talan ru paganawan ka tinqalangan. ralu’ naha’ ga Mabatuan, Tabilas, Swasiq. kiya uwiy ku’ ulay i’ Husan, papaganawngan na’ Itaal, kiya ku’ raniq na’ nabakis, tagliq ka a’angay, qamisan ga, yani balaiq ’i’ umangay cku’ matanah ka raa’. sawni ka hani la ga, araruwa’ payux ku’ giqas na’ Wencyenbantyen. araruwa’ ’i’ balaiq paganawan uwiy ku’ ulay na’ Taian. babaw niya’ kiya ku’ hahangawan su’ ga, laxi ungi’ cubalay ’i’ muwah ’i’ maskakaru ki.

114 年全國語文競賽臺灣原住民族語言朗讀文章 【汶水泰雅語】 高中學生組 編號 1 號

(文章大意 僅供參考) ※字數限200字

泰安溫泉

溫泉源頭位於汶水溪畔、鳥嘴山與虎頭山下，是警光山莊溫泉的位置，由泰雅族打必歷社頭目（Turay Kaynu’）發現，隨著時代的變化，更名為「泰安溫泉」。

泰安溫泉水質潤滑無雜質，無色無臭，溫泉水溫約47度，泡起來有益身體還可美容，有美人湯之稱。苗栗縣府將泰安溫泉規劃成「泰安溫泉特定區」，區內還有泰雅園區、古道、瀑布等可以欣賞，冬天是賞楓季節！