114 年全國語文競賽臺灣原住民族語言朗讀文章 【南王卑南語】 國小學生組 編號 1 號

nanku kaput kana palribak na takesian

a temakakesi ku driya kana palribak na takesian i, makabetraan mi na sakaputan. na karamisasayan i, adri marisarisan tu kakuwayanan. marekasagasagar mi sakaputan.

i Tata i, mames ramu. amawna, an garemay i abalu lra dratu ilremesan.

i Abin i, saigu semenay dratu senay dra mumuan. marayas ta kilrengaw dra “ naluwan、naluwan… ” kema.

i Anan i, apelr dra nger aw saigu pakabulay dra ngai. raemetr temakesi temililr. amawna, puru adri kirungutr tu dradrek.

i Asin i, an paturu dra kiyakarunan na sinsi i, tu pakutrekutray pasekadr pakabulay tu kinikarunan. salaw semangal na sinsi dar.

i Taata kay Sukudri i, a maaapi. salaw bulay dra pinitrangaran. raemetr meladaladam aw saigu tremuritruli.

i Alin i, salaw mangai. amawna, raemetr dra kiyakarunan. aw sagar pulrang dra risarisan.

i Awidr i, bulenan aw mutralatralaw tu trangar. amere aw misaeruwan tu indan. salaw bulay tu tinililran.

i Alaw i, kurenauwan dra bangesar. matrina tu lrengaw an marengay. adri ta driya menau kantaw i, kurengaway lra tu lrengaw.

i Sinting i, adri sadru dra ngai. an kikarun dar i, pakutrekutr aw pakabulayaw. salaw amere.

i Senten kay Asem i, sagar mukasa malinay. amawna, an madradrikulr i, marepakalrawa aw mapapingitr dar.

i Alan kay Amuy i, raemetr semelrap pakabulay kana takakesian. amawna, puru maratrang temakesi. adri dar pakasekatr dratu tatililran.

i Asiw i, asatr aw bulay dra pinidradrekan. i Aping i, bulay tu pinitrangaran aw ulane.

i Ayang aw i Ahung i, amere adri sagar kimadrayar dra trau. an menau kana sinsinsian i, temiung dar.

i Kayaw i, sadru tu kinalradraman. amau na sagar menau dra marekamenimeni dra tilin.

i Tingnan i, mutralatralaw tu trangar. ulane lra kumuda i, saigu muarak aw saigu parekudakuda pakasaeru dratu kaput.

mikiyakarunan mi lra peniya. ulraya na kiyakarun i singki. ulraya na kadru i Balangaw kiyakarun. kasareereedr naniyam inukasayan i takesian.

114 年全國語文競賽臺灣原住民族語言朗讀文章 【南王卑南語】 國小學生組 編號 1 號

(文章大意 僅供參考) ※字數限200字

我的小學同班同學

全班有二十個同學，我們的個性各不相同。有容易生氣的男孩，但是很快就會忘了不愉快，有很會唱古謠，總是「naluwan、naluwan…」的唱著，也有個性溫和身體較弱，做事認真、功課好會畫畫、樂於助人、寫字漂亮、身材高大、喜歡閱讀、很會跳舞…等等。

我們現在分散在城市或是家鄉努力的工作，好懷念小學的生活。