114 年全國語文競賽臺灣原住民族語言朗讀文章 【建和卑南語】 國小學生組 編號 1 號

nangku suwan na ’ude’udem

ulra ku suwan a sasaya na ’ude’udem, ku pungadanay kani ‘‘Kilengan’’ nangku inacevungan a kuku diya kana pupalidingan i kungkuwan.

adu kana wari muraruma’ mi lra i kungkuwan mu, mena’u ku lra mangesenges diya kadu i pupalidingan, maulep lra awlra di adi lra pakakuwa macangis, mukuwa ku similruma da danum pa’au kantaw, tu piyayaw ’emau, adi diya pakaruwa kemaku. uri awa ku diya similruma da danum mu, duwa lra i nani kituluda kanku uwaruma’, kimisasaki ku kani nani da adain puruma’ kanini na kuku. adi muwai i nani kana ulra diya duwaya a suwan i ruma’ kema di, likudan lra adi pakarengay kaningku, niyam adayaw lra venaaw.

ingku di i wadi na vavayan, mau naniyam kangidayan ini na kuku, kana wariwari diya mukasa mi malihilihi, saynu mudawilr mi kurelrang kaniyam mudangidangi,. salaw mukinger di sayhu anger.

aymu ulra saya wari puicas kaniyam mukuwa i kungkuwan i mulri na vavayan mu, kurelrang muicas i likudan kana tolaku, adi mi madalram da

mutani aydan ini Kilengan kana tolaku, di marevuliyas diya maya’ i mulri kantaw mu, adi lra pakaaya’, kemay kanidu maayaaya’ mi lra kana wariwari diya, kana adi mi lra acacevung mu, salaw ku sadu anger, mareanger ku da lramu savulaw awlra, di kitenged awlra, lramu kici’ci’ lra da paliding i dadalan kana muraruma’ kema ku, kemay kanidu marayas ku tumungutungur i dadalan, munu adi pakauruma’ tu nanayan kema ku.

sa’ami lra di, adi mi lra mayamaya’ kantaw, aymu, talrima ku kani mulri da karuwa diya acevung i dadalan kema ku, ku sare’edan ku pilralrangaw i wadilri na vavayan mukuwa mi i dadalan mavinavina kani Kilengan.

lramu lraman lra na icas kaniyam awlra, di tivutivus mupana kani i sulrasulray, mena’u ku kantaw adu mu, payas ku kemsis, macangis ku kanangku semangalan, ku arecaw kemapuc i Kilengan, intaw mu, adi madiyadi pahiwahiw datu ikur tu semangal mena’u kaniyam awlra, tatena’ ku misemangalan milrayuwan kema ku.

114 年全國語文競賽臺灣原住民族語言朗讀文章 【建和卑南語】 國小學生組 編號 1 號

(文章大意 僅供參考) ※字數限200字

我的小黑狗

我有一隻黑狗，名叫「Kilengan」。她是我在學校車棚裡撿到的小狗。牠是我和妹妹最好的朋友，我們每天朝夕相處，假日也帶他出去玩，牠很聰明又聽話，也很守規矩。有一天姆姆開車送我們上學，在姆姆回來的路上發現牠不見了，姆姆找了好幾回，都找不到牠，我好難過！

一年過去了，我好想念Kilengan，期待牠能出現！我也常跟妹妹在路邊大喊Kilengan！皇天不負苦心人，牠奇蹟的出現在家門外，我高興的大哭，緊緊抱著牠，牠也不停地搖著尾巴。真的太感恩了。