114 年全國語文競賽臺灣原住民族語言朗讀文章 【噶瑪蘭語】 國中學生組 編號 3 號

Raputuyan ni wanu semaqay ta naungan

“ azkaw! taRRaw punuz ku! ” masuwat ti wanu, temibuq ta libeng na qinpan, medded ta melanayan. malazuk ti wanu meluziup, qeman sataRbabi. mulepun ti wanu sizepu, temangan tu ineb, meRaRiw sa taqsian. pammeng maipil ni wanu ta tuRuzan “ wanu! saqanan su satutu! mekalingun ti isu mala. ” zin na tina na.

manna malalazuk ti wana meRaRiw sa taqsian? Raqana tangi deddan, azasan pa patudan matiw sa naung. patud tu lanas na naung, “ antangi ta naungan, naRin pisapat, naRin paqnanem semaqay yu! kulikuz iku. ” zinna patudan. wanayka, mataytan ni wanu ussiq simqena ay baniw ta paRinan, mengi ala. mai satawaR, temibuq ti wanu ta qaytisan. qumRas tu patudan “ patudan! yau iku tazian! ” wanayka mai maipil tu nisekil na patudan.

muRing ti ti wanu, sedaw ti aizipna. yau iRuR tayan, semaqay matiw sa iRuR ’nay. yau ti wanu meRukanan menanum, pammeng taytan yau ussiq siqqay ta zapanan na, lunglungutan ti. semanu ti wanu, “ mai iku maytis timaisu! ” mala tu bettu battu tu siqqay ’nay. wanayka, mezizi ya buRang, sakelalez senulal. mesuRaw ti wanu, temibuq aizipna ta iRuRan miRuR.

melaziw uzusa Raya ay dequnu, ussiq tengen ay, ussiq puli ay. qaRatan na uzusa dequnu qudus ni wanu, tebesan na pasa babaw. mai mewanay ti wanu tu dequnu ’nay, liwaliw meqayla tu dequnu ’nay, “ manna aimu qemaRat tu qudus ku, masebit ti qudus ku. ” mipil ti puli ay dequnu sanuan ni wanu, qumnut ti semanu, wiya ti puli ay dequnu.

“ wanu, suppaRan ku maytis isu, yau iku semisidak timaisuan, naRin ti muRing ” zin na tengen ay dequnu. masulun qaniyau semaqay ta lazanan temanan. anu muzan, temalunbi ti wanu ta izipan na dequnu. anu sebi, kemilim ya dequnu tu qetaba, ’si, tusuzan, paqan timaizipana.

yau ussiq deddan, mezengzeng ti, Raya suni na qaqaitisan. mazas dequnu timaizipana temalunbi ta dihiban. “ qaytisan ta tati, satawaR ka, naRin melusit. ” zin na dequnu. wanayka, Rayngu sanuan ti wanu, pauRat melusit. qakiya ti qadaqidan, qatiwan na ti na pennu ’nay, meduqud tu izip na. mai ti medaqid, mezukat ti wanu ta libeng na izip, dequnu ’nay daqidan na zengzeng, mepatay ti. mesukaw ti anem na, muRing ti mesuzep.

“ manna ti isu, wanu? ” zin na tina na. tuRuz na, Ramenan ti ti wanu “ niRaputuy ku tidaq Raw! ” senayau nani, mai qemadem ti wanu, mipil ti tu sanu.

114 年全國語文競賽臺灣原住民族語言朗讀文章 【噶瑪蘭語】 國中學生組 編號 3 號

(文章大意 僅供參考) ※字數限200字

wanu的山林夢遊記

今天老師要帶wanu去山裡學習山林知識，但wanu為了採香菇而跌落山谷。wanu口渴想喝水，突然看到腳邊有蛇，拿石頭丟蛇，但石頭上有青苔，讓他滑入河中。兩隻烏龜經過，咬住wanu的衣服拖上岸。wanu沒有道謝，責怪烏龜咬破衣服，綠烏龜氣著離開。黑烏龜陪wanu回家，下大雨，他們躲到洞裡，烏龜叮囑不要亂跑，但wanu仍跑出去差點被雷打中，烏龜把wanu壓在身下，wanu發現烏龜已經死了，他羞愧得得哭暈過去，wanu醒來，發現自己做了場夢，從此變乖懂事。