114 年全國語文競賽臺灣原住民族語言朗讀文章 【賽考利克泰雅語】 高中學生組 編號 1 號

ima’ Yaba’ ta’ kwara’

mama Yukih hya’ ga rima’ mrayrhuw kawas niya’ squ mwah sqani Tinskyuw la, ryax na hintgan niya’ hya’ ga, minkuk 2 kawas hiya’, nanu’ squ psinriy qasa ga ki’a hazi sa minkuk 49 hazi la, lpgun lga wal hazi’ sa 47 kawas niya’ la.

nanu’ squ misa mwah sqani na’ qu Tinskyuw ga, sgalu’ naha’ balay qu qnxan na Tayal maki’ rgyax gi yaqih balay qnxan na Tayal sraral ha, nanu’ yasa qu halan naha’ smatu’ haykyuw ana nanu’, kruma’ ga lukus, kruma’ ga nniqun, nanu’ qu urungku’ ru abura’, miruku’, nanu’ yasa qu pzyuyx iyal squliq musa’ pbiq kya. nanu’ yasa qu musa’ kya ga siga pbiru’ lalu’ gi aki’ naha’ baqun maha ima’ qu wal magal, ima’ qu ini’ agalna’, nanu’ yan nasa lru kya qu wayal pbiq haykyuw lga, mutuw naha’ halan kmayal kay’ na Sesyu’ ru aki’ naha’ baqun maha qani hya’ ga kahul sa gnalu’ na Utux kayal, ru yasa qu ’ringan na sinzya’ naha’ la, nanu’ smnhi’ kya uzi qu mama’ mu Yukih.

nanu’ qu smnhi’ kya ka squliq hya’ ga, nanu’ siga musa’ sinriy ha, gi iwan musa’ pqwax sa kinqihan naha’, ru aring kya qu mgsinzya’ na Tinskyuw la.

aw’ ga kya qu musa’ psinriy ga, sig a baqun naha’ balay qu nyuw naha’ s’usa’ sinriy gi yaqu qbaqan naha’ maha kahul sa inlungan naha’ balay qu musa’ smnhi’ kya, ru pqutan naha’ ru baqun naha’ balay smyuk kwara’ qu kae’ na Sesyo’ lga, yasa qu psinriy naha’ kya la. ana su’ sisay gi yasa qu Gaga’ na musa’ smnhi’ kyukay qani.

nanu’ qu mama’ Yukih hya’ ga, rasun ni laqi’ niya’ musa’ psinriy, ru pqutan na Singxu’ maha “ ima’ lalu’ na Yaba’ ta’? ” kmal mama’ Yukih maha “ Mbuta’ ” maha, ga inlungan na singxu’ hya’ ga nyuw niya’ aki’ psbaqan maha aki’ thuzyay psinriy rwa! kyalun niya’ lawzi maha “ iyat qasa, ima’ lalu’ na Yaba’ ta’ kwara’ minqyanux babaw uraw qani maha saku’ ” ruw syukun ni mama’ Yukih maha “ Mbuta’ balay! ” ini’ hawh uzi qu Sinxu’ ruw pntringan niya na tluling qba’ niya’ maha ya’qu Yaba’ ta’ Utux kayal, ga ini’ ginhzyayn uzi qu mama’ Yukih, ru kyalun niya’ maha “ ini’ su’ baqi isu’ Lkmbuta’ balay! ini’ su’ baqiy ga hali maqut Yaba’ mu. ” sawn niya’ qu singxu’, nanu’ balay wal ini’ thuzyay psiriy sa ryax qasa lruw!

babaw nya’ lga wal balay thuzyay psinriy lma.

114 年全國語文競賽臺灣原住民族語言朗讀文章 【賽考利克泰雅語】 高中學生組 編號 1 號

(文章大意 僅供參考) ※字數限200字

誰是我們大家的父親

天主教剛來部落，會送各式救濟品給需要的人，去領的人都會簽名確認是否領過。天主教會傳講聖經的道理，讓族人明白天父的愛，明白受洗的目的，確定信仰的真誠，並接受口試的問答。

Yukih叔叔要受洗時，神父問他：「我們世上所有人的父親是誰？」Yukih叔叔回答：「是故人Buta！」神父不放棄，用手指向天暗示是天父，可是Yukih叔叔很固執的回說：「不信你去問我父親！」當時Yukih叔叔沒能夠接受洗禮，後來Yukih叔叔還是有成功接受洗禮。